ОТБ ёшлар ва ишсизларнинг кўникмаларини яхшилаш учун Ўзбекистонга $93 млн миқдорида қарз маблағини маъқуллади - Anhor\nAnhor Все посты ОТБ ёшлар ва ишсизларнинг кўникмаларини яхшилаш учун Ўзбекистонга $93 млн миқдорида қарз маблағини маъқуллади\nОТБ ёшлар ва ишсизларнинг кўникмаларини яхшилаш учун Ўзбекистонга $93 млн миқдорида қарз маблағини маъқуллади\nБугун Осиё тараққиёт банки (ОТБ) Ўзбекистонда рақобатбардошлиликни оширишга кўмаклашиш ва ёшларда ва ишсизларда бозорда талабга эга бўлган кўникмаларни яхшилаш ҳисобидан инклюзив ўсишни рағбатлантириш учун $93 млн миқдорида қарз маблағини маъқуллаганини эълон қилди.\n«Замонавий иқтисодиёт учун кўникмаларни ривожлантириш» лойиҳаси бешта устувор соҳада малакали ишчи кучини ривожлантиришга йўналтирилган. булар тўқимачилик ва тикувчилик буюмлари; ахборот ва коммуникация технологиялари, агробизнес ва озиқ-овқат саноати; техникани таъмирлаш ва унга хизмат кўрсатиш.\nКамида 60 000 киши, шу жумладан иш излаётган 48 000 ишсиз киши ва 500 нафар ногиронлиги бор киши лойиҳадан фойда кўради. Бундан ташқари, лойиҳа малакали ишчиларни излаётган тармоқларга ҳамда қайтаётган муҳожирларга ҳам фойда келтиради, чунки улар профилини ўзгартириши мумкин. Олтита техника ва касб-ҳунар ўқув муассасаларини модернизациялаштириш ҳисобидан лойиҳа уларни муваффақиятлар асосида таълим олиш учун мўлжалланган ресурс марказларига айлантиради. Бу, ўз навбатида, ўқув ресурсларини излаётган лойиҳа томонидан қамраб олинмаган бошқа ўқув муассасаларига ҳам фойда келтиради.\nЛойиҳа доирасида ўқув дастурларини ишлаб чиқишдан тортиб, то иш жойида таълим олиш ва ишга жойлашишгача бўлган кўникмаларни ривожлантиришнинг муҳим босқичларида тармоқлараро ҳамкорлик йўлга қўйилади. Лойиҳа ОТБнинг Ўзбекистондаги кичик ва ўрта корхоналарни ривожлантириш дастурини молиялаштириш бўйича дастурини тўлдиради. Ушбу дастур корхоналар ва кўникмалар ўртасида ўзаро алоқани яратишга йўналтирилган.\nТошкентда радиотерапия ва позитрон-эмиссионли томография маркази очилади\nПрезидент почтани ислоҳ қилиш бўйича қарор имзолади: 2021 йил баҳорига келиб мамлакатда почтоматлар пайдо бўлиши керак


Ўзбекистон «Толибон» ҳаракати билан Афғонистон ҳукумати ўртасида муроса топишга ёрдам бера олиш салоҳиятига эга — АҚШлик экспертлар - Халқ сўзи\n17:04 15 Сентябр 2020 Сиёсат\nАҚШнинг Афғонистон ва Покистондаги собиқ махсус вакили Ричард Олсен, Жорж Вашингтон университетининг Халқаро муносабатлар мактаби профессори Жеймс Дурсо ва Омаха шаҳрида жойлашган Небраска университетининг Афғонистон тадқиқотлари Маркази директори Шержон Аҳмадзай Доха шаҳрида (Қатар) 12 сентябрь куни афғонлараро музокараларнинг бошланиши расмий маросими ва тинчлик жараёнида Ўзбекистоннинг тутган ўрни ҳақида «Дунё» ААга интервью берди.\nРичард Олсеннинг таъкидлашича, Ўзбекистон кўп йиллар давомида афғон муаммосини тинч йўл билан ҳал этишга ҳисса қўшиб келаётган, Афғонистонга энг хайрихоҳ бўлган қўшнилардан биридир.\nУнинг сўзларига кўра, сўнгги бир неча йилда бу йўналишда Ўзбекистоннинг ташқи сиёсий ҳаракатларида алоҳида суръат кузатилмоқда.\n«2018 йил март ойида бўлиб ўтган Тошкент анжумани афғон заминида тинчлик ўрнатиш учун муҳим қадам бўлди ва АҚШ бошлаган ҳозирги тинчлик жараёни Афғонистонда барқарорликка эришиш бўйича эришилган минтақавий келишувга асосланади», деди дипломат.\nУнинг фикрига кўра, Ўзбекистон Афғонистон учун муҳим савдо-иқтисодий шерикдир. Бунга мисол тариқасида амалга оширилаётган муҳим инфратузилмавий лойиҳаларни келтириш мумкин. «Шу билан бирга, Ўзбекистон Афғонистондаги вазиятни барқарорлаштириш бўйича саъй-ҳаракатларда АҚШ учун муҳим шерик бўлиб келган ва шундай бўлиб қолмоқда», деди АҚШнинг собиқ махсус вакили.\nПрофессор Жеймс Дурсо Ўзбекистоннинг Афғонистонда инсон салоҳиятини юксалтириш ва мамлакатни минтақавий иқтисодий жараёнларга интеграциялашувида муҳим ўрин тутишини қайд этди.\n«Ўзбекистон ва бошқа Марказий Осиё давлатлари Афғонистонда малакали кадрлар тайёрлаш учун дарвоза ҳисобланади. Термиздаги каби ўқув марказлари ёш афғонларни бутун минтақа учун тўғри йўналишда ривожлантиришга ёрдам беради. Меҳнат муносабатлари, ишбилармонлик муҳити, молиявий барқарорлик ва бошқа соҳаларда Ўзбекистонда олинадиган амалий кўникмалар афғон ёшлари учун ўз мамлакати келажагини яратишда жуда муҳим», - дейди эксперт.\nУ Ўзбекистоннинг муҳим транспорт салоҳияти ҳақида фикр билдирар экан, Туркманистон, Озарбайжон, Туркия, Покистон ва Эрон савдо йўлларига боғланиш истиқболига эга Навоий шаҳридаги халқаро аэропорт ва логистика маркази ҳамда Ҳайратон орқали Термиз шаҳридан Мозори Шарифдан Ҳиротгача бўлган темир йўл тармоғи Афғонистоннинг иқтисодий тикланишига ижобий таъсир кўрсатишини таъкидлади.\nИлгари Афғонистон Президенти маъмуриятида асосий лавозимларни эгаллаган Небраска университетининг Афғонистон тадқиқотлари маркази раҳбари Шержан Аҳмадзай Америка Қўшма Штатлари Ўзбекистоннинг Афғонистон билан ҳамкорликни кенгайтириши масаласига хайрихоҳ эканига ишонч ҳосил қилаётганини таъкидлади. Бу АҚШнинг Марказий ва Жанубий Осиёдаги ўзаро боғлиқлик ҳақидаги тасаввурларига жуда мос келади. Қўшма Штатлар 2001 йилдан бери Афғонистонда бўлиб, минтақадаги давлатлар бир-бири билан яқиндан ҳамкорлик қилишлари ва савдо-сотиқни минтақа манфаати учун илгари суришга туртки берувчи сиёсатни ишлаб чиқмоқда.\nАмерикалик тадқиқотчига кўра, Марказий Осиёда ҳамкорлик ташаббуси Ўзбекистон Президенти Шавкат Мирзиёев томонидан илгари сурилгани минтақавий ҳамкорликнинг ҳаётий зарурат эканини яна бир бор кўрсатди. Агар Ўзбекистон Марказий Осиёдаги жараёнларнинг бошқарувчисига айланган бўлса, Афғонистон минтақанинг Эрон, Ҳиндистон ва Жанубий Осиё билан савдо маркази ёки кўпригига айланиши мумкин, деб ҳисоблайди Шержан Аҳмадзай.\nЎзбекистон ҳар икки томонни, Доҳа қароргоҳидаги толибларни ҳам, Афғонистон ҳукуматини ҳам узоқ муддатли барқарорлик ва тинчликка йўл очиб берувчи муросага эришиш учун бирлашишга, шунингдек, иқтисодиётни мустаҳкамлаш ва икки давлат ўртасидаги савдони оширишга ундаб, ушбу жараёнда ижобий ўрин тутмоқда, дея таъкидлади америкалик тадқиқотчи.\n«Икки томонлама савдо кўламини 1,5 миллиард долларга етказиш мақсади, айниқса, пандемия даврида муҳим кўрсаткичдир. Бу Афғонистон билан Ўзбекистон ўртасидаги минтақавий алоқалар ва савдо-сотиқни тарғиб қилишда улкан қадам бўлади», - дейди Шержон Аҳмадзай.\nЭкспертга кўра, «Қўшма Штатлар минтақавий ҳамкорликни кенгайтириш ва Афғонистонни бу жараёнларга жалб этиш борасидаги Ўзбекистон саъй-ҳаракатларини қўллаб-қувватлайди. Доналд Трамп маъмурияти иқтисодий ўсишни қўллаб-қувватлайди, бинобарин, ўсишнинг ўзи минтақа давлатлари ичида рўй бериши керак. Тараққиёт учун улкан салоҳият мавжуд бўлиб, бунга сармоя жалб этилиши керак. Икки томонлама савдо алоқалари ва минтақавий алоқаларнинг улкан имкониятлари Ўзбекистон ва Афғонистонга Марказий Осиё бўйлаб узоқ муддатли тинчлик ва барқарор тараққиётни йўлга қўйишда муҳим омил бўлиш имконини бермоқда».\n«Ўзбекистон раҳбари ташаббуслари ўз натижаларини берди ва Афғонистон жамоатчилиги ҳамда ҳукумат доиралари ўртасида ижобий баҳоланди. Афғонистон ҳукумати ва халқи Президент Шавкат Мирзиёев ва унинг маъмурияти Афғонистонда фаол иштирок этаётганидан жуда мамнун. Инсонлар Афғонистон масаласида Ўзбекистон ҳукуматининг ижобий иштирокини қайд этиб, Афғонистонда тинчликка эришишда барча шерикларни бирлаштириш бўйича саъй-ҳаракатларни некбинлик кайфиятида қараши олмоқда», - дейди эксперт.\nУнинг қайд етишича, Афғонистонда тинчликка эришишда ушбу жараёнга жалб қилинган давлатлар муҳим аҳамиятга эга. Хусусан, Ўзбекистоннинг Самарқандда тинчлик музокараларини ўтказиш таклифи, 2019 йилнинг августида эса «Толибон» делегациясининг қабул қилинганини тўғри тушуниш керак. «Бу қадамлар ҳар икки томон билан мулоқот ўрнатиш учун зарур эди. 2018 йилда Ўзбекистон ташқи ишлар вазири Абдулазиз Комиловнинг Кобулга ташрифи чоғида Афғонистон ҳукумати ва бошқа томонлар билан музокаралар ўтказганини қайд этиш жоиз. Вазир Абдулазиз Комилов ва Ўзбекистоннинг Афғонистон бўйича махсус вакили Исматилла Иргашевнинг Афғонистонда тинчлик жараёнини муҳокама қилиш учун Доҳада «Толибон» ҳаракати етакчилари, хусусан, Мулла Бародар Охунд билан учрашувларини ҳам тилга олиш зарур. Бу муҳим қадамлар эди», дея таъкидлайди америкалик тадқиқотчи.\nШержон Аҳмадзай фикрига кўра, буларнинг барчаси Ўзбекистоннинг тинчлик ва хавфсизликка бўлган қизиқишидан дарак бериб, нафақат Афғонистон, балки бутун Марказий ва Жанубий Осиё минтақалари учун икки томонлама савдо-сотиқ учун янги имкониятлар эшигини очади.


Соат 11.00 га яқин (битта ўзбек ва иккита рус таржимони етиб келгач) суд ўз ишини давом эттирди. Бундан аввал “Элтуз” ўз манбаларига таяниб маҳкаманинг Солна тумани судида ўтиши ҳақида хабар берган эди.\nСудланувчиларнинг тўрт нафари 2018 йилнинг майида қўлга олиниб, уларнинг бири қўйиб юборилган. 29 декабрь куни яна уч нафар ўзбек ҳибсга олинган эди. Суд 11 февралига қадар давом этади. “Элтуз” нашри жараённи ёритиб боради.\nПрезидент Мирзиёев танқиди ортидан 15 март куни “Тўй-ҳашамлар, оилавий тантаналар, маърака ва маросимлар, марҳумларнинг хотирасига бағишланган тадбирлар ўтказилишини тартибга ...


Сурхондарёда қуриладиган 600 МВт қувватга эга ИЭС халқаро экостандартларга жавоб беради – Газета.uz\nСурхондарёда қуриладиган 600 МВт қувватга эга ИЭС халқаро экостандартларга жавоб беради\nСурхондарёда давлат-хусусий ҳамкорлик тамойили асосидаги биринчи иссиқлик электр станцияси қурилади, дея хабар қилди ТИВ.\n26 апрель 2019, 16:14 Иқтисодиёт\n25 апрель куни Ўзбекистон ташқи ишлар вазирининг ўринбосари Алишер Абдуалиев Туркиянинг Yildirim Holding компанияси бизнесни ривожлантириш бўйича ижрочи директори Метин Октай билан учрашди. Учрашувда давлат-хусусий шериклик тамойиллари асосида биринчи электр стансиясини қуриш бўйича инвестиция лойиҳасини амалга ошириш масалалари муҳокама қилинди, дея хабар қилди ТИВ матбуот хизмати.\nЎзбекистоннинг Туркиядаги элчихонаси кўмагида ишлаб чиқилган 1,2 миллиард долларлик лойиҳа тўғридан-тўғри хорижий инвестициялар орқали Сурхондарё вилоятида амалга оширилади. Иссиқлик электр станциясининг қуввати табиий газда 900 МВтни ташкил этади.\nМетин Октайнинг қайд этишича, компания ушбу лойиҳанинг муҳимлигини англайди ва халқаро атроф-муҳит стандартларига жавоб берадиган замонавий станция қуриш учун энг илғор технологияларни ва ноу-ҳауни жалб этишни режалаштирмоқда.\nШунингдек, учрашув давомида кимё саноати, транспорт инфратузилмаси, тоғ-кон саноати ва бошқа соҳаларда истиқболли лойиҳалар юзасидан фикр алмашилди.\nYildirim Holding компанияси Туркияда энергетика, транспорт инфратузилмаси ва логистика, кимё ва тоғ-кон саноати каби соҳаларга ихтисослашган етакчи компаниялардан бири ҳисобланади. У Туркия, хорижий давлатлар, шу жумладан, АҚШ, Испания, Россия ва бошқа мамлакатлардаги 50 дан ортиқ компаниялар билан ҳамкорликда инвестицион лойиҳаларга эга.


Маҳаллий брендларининг электрон майдончаси ишга тушди\n11:09 05.01.2021 (Янгиланган 11:23 05.01.2021)\nБрендлар электрон майдончасида республикада қайд этилган брендлар рўйхатидан ташқари интеллектуал мулк ва товар белгиларини ҳимоя қилишга доир ҳуқуқий ҳужжатлар ҳам жойлаштирилган.\nТОШКЕНТ, 5 янв - Sputnik. Ўзбекистон Савдо-саноат палатаси ўз расмий веб-сайтида маҳаллий товар ва хизмат брендларининг электрон майдончасини ишга туширди.\nБрендлар электрон майдончасида Республикада рўйхатга олинган барча саво белгилари рўйхати, уларга эгалик қилаётган тадбиркорлик субъектлари номи ва манзили билан танишиш мумкин.\nУндан ташқари, янги савдо белгиларини рўйхатдан ўтказиш учун керак бўладиган ҳужжатлар рўйхати ва риза намуналари, шунингдек интеллектуал мулк ва товар белгиларини ҳимоя қилишга доир ҳуқуқий-норматив ҳужжатлар ҳам жойлаштирилган.\nШу билан бирга Савдо саноат палатаси интеллектуал мулк соҳасига оид тадбиркорларда юзага келадиган кўп сўраладиган саволларга жавобларни ҳам келтирган.


Простата безининг хавфсиз гиперплазияси (ПБХГ) ёки простата бези аденомаси – ёши улғайган эркакларда простата безининг ўсмасимон (хавфсиз) катталашуви. ПБХГ рак эмас, у хавфсиз ўсмадир. Простата бези мушакли без аъзо бўлиб, сийдик қовуғи остида жойлашган ва унга тармашиб туради. Ичидан сув оқаётган юмшоқ резина шлангни қўл бармоқларингиз орасида тасаввур қилинг. Агар сиз бармоқларингизни мушт қилиб қиса бошласангиз, унда резина шлангдан сув оқиши қийинлашади. Агар қаттиқ қиссангиз, сув умуман ўтмай қолади. Простата бези ҳам худди шунга ўхшаб сийдик йўлини узук ҳалқасидек ўраб туради ва нормада ундан сийдик бемалол ўтади. Аммо простата бези аденомадасида ушбу без катталашиб, сийдик йўлини қисиб қўяди (1-расмга қаранг).\n1-расм. Биринчи ҳолатда катталашмаган нормал простата бези ва қисилмаган сийдик йўли кўрсатилган. Иккинчи ҳолатда без катталашиб сийдик қовуғи бўйнини ва пешоб йўлини қисиб қўйган.\nЁш ўта бошлагач жинсий безлар фаолияти сусайиб, простата безининг фаолияти ҳам пасаяди. Унинг ёпишқоқ тўқимаси қисман бириктирувчи тўқима билан қоплана бошлайди. Эллик ёшдан ошганда сийдик йўли атрофидаги безлар ўсиб кета бошлайди. Натижада простатада шишга ўхшаш безарар ҳосила (аденома) пайдо бўлади. Ушбу аденома саратон ўсмасидан фарқли равишда ҳеч қачон метастаз* (МЕТАСТАЗ (юнон.metastasis-сурилиш, ўтиш)-касаллик қўзғатувчисининг (бактериялар, ўсма ҳужайралари ва б.) бошланғич ўчоқдан организмдаги бошқа органларга қон ёки лимфа орқали ўтиши натижасида вужудга келадиган иккиламчи касаллик ўчоғи) бермайди ва қўшни аъзолар ичига ўсиб кирмайди. Аввалига бир ёки бир нечта тугун пайдо бўлади, у аста-секинлик билан ўсиб боради ва оқибатда пешоб чиқариш каналини ва сийдик қовуғининг бўйнини қисиб қўйиб, унинг нормал фаолиятини бузади, сийдик чиқарилишини қийинлаштиради. Аденома катталашиб кетса, тўғри ичакни қисиб қўйиб, қариларда ич қотишига ҳам олиб келиши мумкин. Нормада 15-20граммни ташкил этадиган простата бези аденомада 200граммгача ва ҳатто ундан ҳам катталашиб кетиши мумкин.\nПростата бези аденомаси секин ривожланадиган хасталик, шунинг учун беморлар простата безидаги ўзгаришлардан кўпинча бехабар бўлишади, касалликнинг илк белгиларига бепарво қарашади.\nОдатда, простата бези аденомасининг аломатларидан 40 ёшдан ошган эркакларнинг 20%и, 50 ёшдан ошганларнинг 30-40%и, 60 ёшдан ошганларнинг эса 50-70%и, 65дан ошганларнинг эса 75-90%и азият чекади.\nПРОСТАТА БЕЗИ АДЕНОМАСИНИНГ АЛОМАТЛАРИ\nКўпинча 40 ёшдан ошган эркакларда қуйидаги шикоятлардан бири ёки бир нечтаси кузатилса, бу простата бези аденомасига алоқадор бўлиши мумкин:\n• Кечаси уйқудан уйғониб сийгани чиқиш (заҳар танг);\n• Кейинчалик кундузлари ҳам тез-тез кичик ҳожатга чиқиш. Аҳвол шу даражагача борадики, беморлар узоқ сафарларга чиқмайдиган, базм-маросимларга бормайдиган, фақат уйда ёки ҳожатхонаси бор ишхонада ўтирадиган бўлишади;\n• Сийишни бошлашда кечикиш ёки кутиш;\n• Сийишда қийналиш;\n• Узоқ сийиш (сийиш бир неча дақиқагача чўзилиб, бемор шунчалик чарчайди-ки, ҳатто орада тўхтаб, дам олишга ҳам тўғри келиши мумкин);\n• Сийишнинг бошида ва охирида кучанишга мажбур бўлиш;\n• Сийиш пайтида пешоб миқдорининг камайиши;\n• Сийишга чақирув бўлган пайтда уни узоқ ушлаб тура олмаслик;\n• Сийдик қочиши;\n• Сийдик қовуғида оғриқ;\n• Сийдик оқими босимининг пасайиши: аввалига сийдик ингичкалашиб тушади ва узоққа бормайди, бемор гўёки оёғига сийгандек бўлади;\n• Сийишнинг охирида пешоб узилиб-узилиб келиши;\n• Сийгандан сўнг сийдик қовуғининг тўлиқ бўшамаслик ҳисси;\n• Қовуқ пешобга тўла бўлса-да, беморнинг кичик-кичик порциялар билан сийиши;\n• Аввалига тунда, кейинчалик кундузлари ҳам беморнинг ихтиёрисиз сийдик томчилаб келадиган бўлиши;\n• Сийдикда қон пайдо бўлиши (бу қовуқда доимо пешоб туриши сабаб , унинг ичидаги босим ошиб, натижада вена томирларининг шикастланиши оқибатида юз беради);\n• Агар сийдик чиқариш йўлларига инфекция тушган бўлса, унда пешоб чиқариш пайтида ачишиш, нохуш сийдик ҳиди келиб туриши, бел оғриғи ҳам қўшилиши мумкин;\n• Баъзан сийдик тўлиқ тутилиши.\nКасалликнинг клиник кўриниши сийдик чиқариш билан боғлиқ енгил бузилишлар билан бошланади – сийишни бошлашда кечикиш ёки кутиш. Яъни, 40 ёшгача киши ҳожатхонага кириши биланоқ дарҳол пешоб чиқаришни бошлаган бўлса, энди сийдик дарҳол чиқмай, унинг бошланишини бир неча сония кутишга, бунинг учун кучанишга тўғри келади. Бемор сийдик оқими босимининг бироз пасайганлигини сезади. Авваллари кечаси пешобга чиқмаган бемор, энди кечалари 1-2 марта ёки ундан кўпроқ чиқадиган бўлиб қолади. Қовуқда сийдик тўпланиб қолиб, унинг ичидаги босимнинг ошишига, пешоб туриб қолиб инфекция тушишига, дивертикул ва трабекулаларнинг пайдо бўлишига сабаб бўлиши мумкин. Аденоманинг сийдик йўлини қисиб қўйиши натижасида пешоб чиқишига доимий қаршилик пайдо бўлади ва шу сабабдан қовуқ мушаклари ҳар сафар кўпроқ кучанишига тўғри келади. Оқибатда бу мушаклар қалинлашади. Аммо бу жараён қовуқ мушакларининг ҳамма қисмида текис бўлмай, айрим қисм мушаклар ривожланмай қолади. Бу эса, ўша жойларда, пешоб босими сабабидан, трабекуляр бўшлиқлар пайдо бўлишига ва сийдик тошчалари – уратлар чўкиб қолишига олиб келади (2-расмга қаранг).\n2-расм. Биринчи ҳолатда трабекуляр бўшлиқлар, иккинчисида эса чўкиб қолган сийдик тошчалари кўрсатилган.\nПешобнинг ҳаддан ташқари кўп тўпланиб қолиши натижасида қовуқ соҳасида оғриқлар, бел соҳасида нохушлик, тез-тез сийишга чақирувлар безовта қилади.\nПростата безининг аденомаси ўзининг ривожланиш жараёнида қуйидаги кетма-кет уч босқични ўтайди:\nБиринчи босқичда хасталик сийдик қовуғи, юқори пешоб йўллари ҳамда буйракларнинг заҳира имкониятлари ҳисобига бир неча йилгача зўраймай, касалнинг ҳолати барқарор бўлиши мумкин. Бемор кундузлари пешоб чиқариш учун кўп қатнамаса-да, чиқаётган сийдик миқдори аввалгидан камайганини сезади, пешоб бироз кутишдан сўнг чиқади. Тунлари эса бемор бир-икки ёки ундан ҳам кўпроқ уйғониб, кичик ҳожатга чиқадиган бўлиб қолади. Афсуски, кўп беморлар бу ҳолни ёш ўтиши ва уйқусизликка йўйиб хато қиладилар ва шифокорга мурожаат қилмайдилар. Яна бу босқичда қовуқда, сийдик йўлларида ва чаноқ соҳасида нохушлик сезилади. Ушбу босқич 1-2 йилдан 10-12 йилгача давом этиши мумкин.\nИккинчи босқичда хасталик аломатлари янада кўпроқ намоён бўла\nбошлаб, кундузи ҳам, тунда ҳам тез-тез сиядиган бўлиб қолади. Пешоб бирданига чиқмай, тўхтаб-тўхтаб, томчилаб чиқадиган бўлади. Қовуқда 100-200мл, баъзида эса 300-500мл.гача пешоб йиғилиши мумкин.\nКасаллик зўрайганда сийдик қовуғи шиллиқ қаватининг яллиғланиши, пешоб чиқаришда оғриқ пайдо бўлиши кузатилиши мумкин. “Буйруқ берувчи сийиш” симптоми пайдо бўлиб, бунда чидаш қийин бўлган сийишга чақирувлар сони кўпаяди, ҳатто чақирув пайти сийдик ушлай олмаслик кузатилиши мумкин. Вақти-вақти билан бу аломатлар ўз-ўзидан йўқолиб, гўёки тузалганлик ҳиссиёти пайдо бўлади. Аммо бу ҳиссиёт ёлғончи бўлиб, касалликка иккиламчи инфекция қўшилгач авж олиб кетади, сийганда босим жуда пасайиши, унинг оёқлар орасига зўрға оқиши, айниқса, кечалари сийдик миқдорининг ошиши кузатилади. Шамоллаш, қаттиқ совқотиш, кучли ҳолдан тойиш, руҳий стресслар, спиртли ичимликлар (жумладан пиво) истеъмол қилиш натижасида сийдик чиқиши бутунлай тўхтаб қолиши мумкин.\nАгар вақтида даволанса, хасталикнинг биринчи босқичи иккинчисига ўтмайди, аммо иккинчи босқич бошланса, албатта, учинчисига ўтади.\nУчинчи босқич. Бу босқичда қовуқда сийдик тутилиши сурункали шаклга ўтиб, пуфак бўшлиғида ҳар доим пешоб бўлади ва унинг ҳажми вақт ўтган сайин ошиб бораверади. Бу даврда сийдик пуфаги деворларида органик ўзгаришлар юз беради – қовуқ деворлари юпқалашади, ёлғон дивертикуллар (қовуқ деворининг халтасимон шишиб чиқиши) пайдо бўлади, пуфак мушакларининг тонуси сусаяди, уларнинг қисқариш қобилияти деярли йўқолади. Пуфакнинг ҳажми чўзилиб катталашади, текширганда унинг чегаралари киндикдан ҳам юқорига кўтарилганлигини кўриш мумкин. Унинг сезувчанлигини пасайиши натижасида беморлар сийдик тутилиши аломатларидан камроқ азият чека бошлайдилар ва оқибатда аҳволим яхшиланди, деб хато қиладилар. Қовуқда 1,5–2 литргача пешоб тўпланиб, аввалига тунлари, кейинроқ эса кундузлари ҳам беморнинг ихтиёрисиз томиб туради.\nБу босқичда буйрак фаолияти ишдан чиқиб, чанқоқ, оғиз қуриши, иштаҳанинг буткул йўқолиши, кўнгил айниши, ҳолсизлик, қабзият (ич қотиши) кузатилиши мумкин.Танани азотли шлак (чўкма)лар билан заҳарланиши натижасида оғиздан пешоб ҳиди келиши, озиб кетиш, руҳий тушкунлик рўй беради. Йиғилган пешобда инфекция ривожланиши натижасида тана ҳарорати кўтарилиши мумкин. Аста-секин буйрак жомлари ва сийдик йўллари кенгаяди, буйрак тўқимаси майинлашади ва охир-оқибатда атрофия юз беради. Сийдик қовуғида тош йиғилиши аденоманинг энг кўп учрайдиган асорати ҳисобланади.\nАденома узоқ муддат давом этганлиги сабабли, вақт ўтиши билан бемор ўз аҳволига кўникади, ўзидаги аломатларни яшаш нормаларидан бири деб қабул қиладиган бўлади.\nБу босқичда биринчи ўринга буйрак етишмовчилиги аломатлари, чанқаш, ориқлаб кетиш, силласи қуриб қолиши, кўзнинг оқ пардасини сарғайиши ва юрак муаммолари чиқади. Қоринни қўл билан текширганда тўлиб кетган сийдик қовуғи сезилади ва уни бемор мустақил бўшата олмайди. Тўғри ичакни бармоқ билан текширганда ҳажми кескин катталашган простата безини сезиш мумкин.\nНИКТУРИЯ – КЕЧАСИ ТУРИБ СИЙИШ МУАММОСИ\nТиббиётда кечаси уйқудан уйғониб тез-тез сийишга никтурия дейилади. Никтурия простата бези аденомасининг энг биринчи ва кенг тарқалган аломатларидан ҳисобланиб, 85% беморларнинг илк шикоятлари кечалари туриб тез-тез сийишдан бўлади. Деярли барча ёши улуғ эркакларни безовта қиладиган, қарилик гаштини суришга халал берадиган аломат ҳам никтурия ҳисобланади. Кечалари туриб сийиш 45ёшли эркакларнинг 30%ида, 50-59ёшлардаги эркакларнинг 66%ида, 80ёшдан ошганларнинг 91%ида учрайди. Ушбу кўрсаткичлар қариётган организмда сийдик йўлларида содир бўлаётган анатомик ва физиологик ўзгаришлар асосий ролни ўйнашини кўрсатади. (Давоми бор...)\n“Эркаклар учун тиббий қўлланма”


МИТИНГНИНГ МИТИНГЛАР БИЛАН НИШОНЛАНГАН БИР ЙИЛЛИГИ\n2002 йилнинг 17, 18 март кунлари Ахси туманида юз берган фожеа - ўз депутатининг ҳуқуқларини ҳимоялаб митингга йиғилган сайловчиларнинг ўққа тутилиши, беш фуқаронинг милиция ўқига учиб нобуд бўлиши - Қирғизистондаги сиёсий ижтимоий вазиятни портлатиб юбораёзди.\nБу республика ички сиёсий ҳаётида 18 мартдан сўнг рўй берган барча воқеа-ҳодисалар ўша фожеанинг маҳсули бўлди. Ўтган ойда бўлиб ўтган референдум ҳам Ахси фожеасининг қайтарилмаслиги учун ҳокимият ва мухолифат ўртасида олиб борилган сўзлашувлар натижасидир.\nКуни кеча республика пойтахти Бишкек ҳамда Ахсида фожеанинг бир йиллиги муносабати билан жамоатчилик вакиллари митинглар ўтказдилар.\nАввал Бишкекда ўтказилган митинг, тўғрироғи, тадбир уюштирувчиларининг эътирофича, Хотира кечаси ҳақида. Озодлик радиосининг Бишкекдаги мухбирларига кўра, мазкур тадбирни парламент биноси олдидаги майдонда ўтказиш режалаштирилган эди. Бироқ, майдонга қурилиш техникаси келтириб қўйилгани (майдондаги чуқур- чаноқларни таъмирлаш учун) ҳамда бу ерда мактаб ўқувчилари йиғилгани (Наврўз байрами олдидан репетициялар ўтказиш учун) туфайли Хотира кечаси Бишкекнинг Максим Горький хиёбонига кўчирилди.\nГорький хиёбонига йўл олиш олдидан Парламент биноси олдига йиғилганлар майдон ҳукумат томонидан атайлаб банд қилиб қўйилганини таъкидладилар. "Акаевнинг истеъфоси, ислоҳотлар халқ учун", деб номланувчи ижтимоий ҳаракат раиси муовини, таниқли кинорежиссер Бўлўт Шамшиев ўтказилаётган тадбирнинг сиёсатга алоқаси йўқ эканлигини, бир йил аввал Ахсида бўлиб ўтган митинг қурбонларини хотирлаб қўйиш ҳар бир қирғизистонликнинг инсоний бурчи эканлигини таъкидлади. Шунинг учун, мазкур кечага президентнинг ўзи ҳам келиши лозим эди, деди у.\nМайдонда ҳозир бўлганлар, (улар орасида парламент депутатлари ҳам бор эди), марҳумлар ҳақига Қуръон тиловат қилдилар.\nШундан сўнг ҳамма Максим Горький хиёбонига йўл олди. Парламент аъзолари Алевтина Проненко, Адахам Мадумаров, Демократик ҳаракат лидерлари Виктор Черноморец ва Жипар Жекшеевлар, Қирғизистон республикаси Омбудсмени Турсунбой Бакирлар бу ерда бошланган митингда чиқиш қилдилар. Кинорежиссер Бўлўт Шамшиев 17 мартни "Ҳукуматнинг зўравонлигига қарши демократик ҳаракат куни", деб эълон қилишни таклиф этди.\nДепутат Алевтина Проненко эса, "Қотилликнинг такрорланмаслиги учун, инсон ҳуқуқлари учун курашаётган фуқаролар жабр тортмасликлари учун биз ҳар йили 17 мартда Жогорку Кенеш биноси олдидаги майдонда йиғилишимиз керак, ўз ҳуқуқларимиз учун курашмоғимиз лозим", деди.\nҚирғизистон демократик партияси лидерларидан бири Виктор Черноморец ахсилик фуқаролар милиция ўқига учиб нобуд бўлган ерда бир масжид қуришни, бунинг учун жамғарма очишни таклиф қилди ва ўша жамғармага биринчи бадални ўзи қўшажагини билдирди.\nҚирғизистон республикаси омбудсмени Турсунбой Бакир ўғли митинг ниҳоясида марҳумлар ҳақига Қуръон ўқиди.\nМитинг бошланиб тугагунга қадар Бишкек шаҳар Ички ишлар бошқармаси, Биринчи май тумани давлат маъмурияти, Хавфсизлик хизмати ҳамда прокуратура вакиллари майдон атрофида турдилар.\nМайдонда Қуръон ўқилишига қарши эканлигини таъкидлаган Бишкек шаҳар Ички ишлар бошқармаси масъул ходими Кенешбек Дуйшебаев воқеага ўз муносабатини бундай билдирар экан, "Қуръонни масжидга бориб ўқиса ёки марҳумнинг уйига бориб ўқиса бўлмайдими?! Фожеадан сиёсий шоу ясашнинг ҳожати бормиди?! деди, Озодлик мухбирига берган интервюсида.\nАхси фожеасининг бир йиллигига бағишланган митинглардан яна бири фожеа юз берган жой - Ахси туманининг Боспиек деган жойида 17 март куни бўлиб ўтди. Ўтган бир йил ичида бу ерда марҳумлар хотирасига ёдгорлик ўрнатилди.\nОзодлик мухбирининг Ахсидан хабар беришича, ёдгорлик атрофига йиғилган, "Ахсиликлар ҳокимият учун эмас, ҳақиқат учун курашадилар", "Ахси фожеаси учун жавобгарлар - Асқар Ақаев, Қарипқулов, Ибраимов, Жонузоқов, Ақматалиевлар истеъфога чиқишсин", деб ёзилган ўндан ортиқ плакатларни кўтариб олган 500дан ортиқ одам бу ерга 6 чақирим жойдан яёв келган.\nМитингни Асаба партияси лидери, парламент депутати Азимбек Бекназаров олиб борди.\nТадбирда сиёсий партиялар ва ижтимоий ҳаракатлар, нодавлат ташкилотлари иштирок этдилар. Милиция ўқидан қурбон бўлганларнинг қариндош-уруғларига ҳам сўзлаш имконияти берилди.\nИнсон ҳуқуқлари ҳимоячиси Қуванчбек Маматкеримов, ҳокимият рўй берган фожеадан тўғри хулоса чиқармади, айбдорлар жазоланиш ўрнига турли мукофотлар билан тақдирланмоқда, деб таъкидлади.\nПарламент аъзоси Омурбек Текебаев 17 мартни Инсон ҳуқуқлари ҳимояси куни, деб эълон қилишни таклиф қилди.\n"Асқар Ақаевнинг истеъфоси, ислоҳотлар халқ учун" ижтимоий ҳаракатининг Жалолобод вилояти бўлими раҳбари Медер Усенов ҳаракат ўз мақсадига етмагунча фаолиятини тўхтатмаслигини билдирди.\nМитингда БМТ, ЕҲХТ ҳамда бошқа халқаро ташкилотларга мурожаатнома қабул қилинди. Унда Қирғизистонда инсон ҳуқуқлари топталаётгани ҳамда сўз эркинлиги бўғилаётганига конкрет мисоллар келтирилган ва мамлакат ҳокимиятига таъсир ўтказиш сўралган.\nМитинг уюштирувчиларининг маълумотларига кўра, тадбирга 10 минг 535 киши, мустақил кузатувчиларга кўра эса, 3 мингга яқин одам қатнашди.


Конте: «Челси» ҳар доим ЕЧЛда ўйнаши керак»\n21:54 / 14.07.2016\n«Челси»нинг янги бош мураббийи Антонио Конте бугун янги лавозимида биринчи матбуот анжуманида иштирок этди ва клубдаги дастлабки таассуротлари билан ўртоқлашди.\n«Бу ерда бўлиб турганимдан жуда хурсандман. Янги мавсум бошланишини сабрсизлик билан кутмоқдаман. Бу менинг ҳаётим ва фаолиятимдаги янги босқич. Янги мамлакатда, дунёдаги энг қийин чемпионатда ишлаш имкониятига эга бўлганимдан хурсандман. Бу ерда ғолиблик учун олти-етти жамоа курашади. «Челси» - ажойиб жамоа, уни бошқаришдан фахрланаман.\nБу менинг клуб базасидаги иккинчи куним, кўрганларимдан жуда мамнунман. Футболчиларнинг кайфияти менга ёқди. Терри - бизнинг сардоримиз. У харизмага эга ажойиб инсон ва футболчи. У клуб ҳақида кўп нарсани билади. У шартномасини узайтирганидан хурсандман.\nОхирги мавсум жамоа учун омадсиз келди. Буни биламиз, аммо ўтмиш билан ўралашиб қолмаслик керак, бунинг ўрнига келажакда яхши натижаларга эришиш учун яхши ишлаш керак. Чемпионлик учун курашамиз, бизнинг ўрнимиз - чемпионлар лигасида, биз у ерда ҳар доим бўлишимиз керак», - дейди Конте.


БИР САВОЛГА ИККИ ЖАВОБ - Ўзбекистон овози газетаси\nБИР САВОЛГА ИККИ ЖАВОБ\n— Бугунги кунда сиёсий партияларнинг фуқаролик жамиятини ривожлантиришдаги роли, таъсир кучи ошиб бораётганини кузатиб турибмиз. Мен Ўзбекистон ХДП аъзосиман. Демократик ислоҳотлар чуқурлашиб бораётган ҳозирги шароитда партиямиз ўз электорати билан ишлашнинг қандай усулларидан фойдаланиши керак?\nЗебунисо Муродова, Тошкент шаҳридан.\nУлуғбек АБДУНАЗАРОВ, ЎзХДП БЕКОБОД шаҳар кенгаши раиси:\n— Сиёсий партиялар электорат билан ишлаш бўйича турли замонавий усулларни қўлламоқда. Партиямиз аҳоли, электорат муаммоларини ўрганишда, аввало, жойларда кўчма Жамоатчилик қабулхоналари имкониятидан янада самарали фойдаланиши мақсадга мувофиқ бўлади, деб ўйлайман. Одамлардан тушган мурожаатларга ечим топиш орқали ҳудудларда юзага келаётган турли масалалар бартараф этилади. Натижада партиямизга ишонч ортади.\nЯна бир масала. Жамоатчилик қабулхоналарига тушаётган мурожаатлар асосида муҳим ижтимоий масалаларни мониторинг қилиб бориш муҳим аҳамият касб этади. Аҳолини ўйлантираётган айрим муаммоларнинг илдизи қаерда, улар нима сабабдан келиб чиқмоқда? Халқ депутатлари маҳаллий Кенгашлардаги партиямиз гуруҳлари назорат-таҳлил давомида ана шу саволларга жавоб топиши керак. Жараённи доимий комиссия ва сессия муҳокамасига олиб чиқиш билан давом эттириш зарур.\nҲусниддин ШАРИПОВ, ЎзХДП пастдарғом туман кенгаши раиси:\n— Менимча, электорат, кенг жамоатчилик вакиллари билан бевосита мулоқотлар ўтказиш энг самарали усуллардан. Фақат бу борада таъсирчанликни ошириш керак, деб ўйлайман. Масалан, тарғиботга асосланган тадбир ўтаяпти. Унда қуруқ маърузалардан қочиш лозим. Умумий гаплар иштирокчиларни зериктириб қўйиши мумкин. Уларнинг онггига таъсир қилиш, муҳокама этилаётган мавзуни чуқурроқ сингдириш, одамларнинг юрагига етиб бориш учун кўпроқ замонавий сиёсий технологиялардан фойдаланишимиз зарур.\nТадбирларда интерактив усуллар, гуруҳларга бўлинган ҳолда ишлашни кенг йўлга қўйиш лозим. Шунингдек, интернет орқали мулоқотни амалга ошириш, онлайн суҳбатлар ўтказиш ҳам яхши самара беради. Булар аҳолининг ижтимоий-сиёсий фаоллиги ортишига хизмат қилади, назаримда.


Беларусда икки мухолифатчи озод бўлди\nҚамоқдан озод бўлган Андрей Санников, Минск, 2012 йилнинг 15 апрели.\nБеларус президенти Александр Лукашенка авфи асосида президентликка собиқ Андрей Санников ва мухолифатчи Дмитрий Бондаренко қамоқдан озод қилинди. Минскка етиб келган Санников қийноқ остида авф ҳақида илтимоснома ёзишга мажбур бўлганини билдирди.\nҚамоқдан қутулган мухолифатчиларининг иккаласи ҳам 2010 йил 19 декабридаги оммавий намойишларда иштирок этгани учун судлангандилар. Ўшанда улар Беларусдаги президентлик сайлови натижалари сохталаштирилганини даъво қилгандилар.\nБугун тунда Минскка етиб келган Андрей Санниковни кутиб олиш учун Привокзалний майдонига чиққан юзлаб одамлар уни зўрға таниганлар. Бир ярим йиллик қамоқ уни жуда ўзгартириб юборганди – у озиб кетган, кўзлари киртайган, соқолини эса қириб ташлашга мажбур бўлган.\nДаставвал ўзининг озод бўлиши учун ҳаракат қилган белоруссияликлар ва халқаро ҳамжамиятга ташаккур изҳор қилган Санников ҳали келажакка оид режа тузиб улгурмаганини айтди. Айни пайтда бошқа сиёсий маҳбусларни озод қилиш учун курашни давом эттириш зарурлигини таъкидлаган мухолифатчи ўзининг озод бўлиши тафсилотларига тўхталди.\n- Бу шундай бўлди: кечки соат беш яримларда менга нарсаларимни йиғиштириб, назорат пунктига боришим кераклигини айтишди. Сабабини ҳеч ким айтмади. Кейин ҳаммаёғимни текшириб чиқишди. Мен: “Бу нима – навбатдаги этапми ёки озод бўлишми ва ё яна бошқа бирор нарсами?” деб сўрадим. Кейин мени озод қилиш ҳақида буйруқ олганларини айтишди, лекин менга ҳеч қанақа буйруқни кўрсатишгани йўқ. Менга шунчаки бир маълумотнома беришди, унда судланган шахснинг авф қилингани ҳақидаги буйруқ асосида озод қилинганим ёзилибди. Бор-йўғи шу. Паспортимни бериб, шу маълумотномани бериб, Витебск вокзалига элтиб қўйишди, - дер экан Санников ўша ердан телефон орқали оиласига ўзининг озод бўлгани ва тез орада Минск поездига ўтиришини хабар қилганини айтади.\nПрезидентликка собиқ номзод Андрей Санников 2010 йил 19 декабрида президентлик сайлови натижаларидан норози фуқаролар митингини тарқатиш чоғида ҳибсга олинганди. 2011 йил май ойида суд уни оммавий тартибсизликлар уюштирганликда айблаб, 5 йилга озодликдан маҳрум қилганди.\nШу йил январида ўтказилган матбуот анжумани чоғида Санниковнинг рафиқаси Ирина Халип эри билан учрашгани, ўша ерда у турмуш ўртоғининг 2011 йил 20 ноябрида Александр Лукашенко номига авф ҳақида илтимоснома ёзгани хусусида билганини айтганди. Ўшанда Халип хоним эри бу илтимосномани қийноқлар остида ёзганини таъкидлаганди. Беларус Ички ишлар вазирлиги аёлнинг бу даъвосини рад этган ва илтимоснома ўтган йилнинг 23 декабр куни ёзилгани ҳамда шу йил 23 январ куни президент маъмурияти қошидаги авф масалалари бўйича бўлимга топширилганини билдирганди.\nБугун Минскка етиб келган Санниковнинг ўзи илтимоснома 20 ноябр куни ёзилганини қайд этаркан, ўтган йилнинг сентябр ойидан бошлаб уни маънавий жиҳатдан эзиб ташлаш кампанияси бошланганини айтади.\n- Ҳозир ўзимни озми-кўпми яхшироқ ҳис қилаяпман. Энг асосийси, тирикман, оёқда тура оламан, воқеликни қандай бўлса, шундайлигигича қабул қила оламан. Такрор айтишим мумкинки, қамоқда ётиш деган нарса мен учун сентябр ойида тугаган, кейин эса қийноқлар даври бошланган. Тушунишимча, президент маъмуриятидан бўлган кўп кишилар иштирокида кучли, режаланган амалиёт ўтказилди менга қарши. Бунга ҳатто зэкларни ҳам жалб этишган. Босим жудаям кучли бўлди менга, - дейди Санников.\n2010 йил 19 декабрида ўтказилган митинг чоғида Минскдаги Мустақиллик майдонида 700 га яқин киши ушланган, 50 дан зиёд киши “оммавий тартибсизликларни уюштирганлик ва унда иштирок этганлик учун” турли муддатларга қамоқ жазосига ҳукм қилингандилар. Уларнинг кўпчилиги жаҳон ҳамжамияти босими остида 2011 йил мобайнида президентнинг авф ҳақидаги фармони билан озодликка чиққанлар.\n15 апрел куни мухолифатчи Дмитрий Бондаренконинг ҳам озод қилингани маълум бўлди.\nСанников билан бир қаторда “Европейская Беларусь” фуқаролик кампанияси фаоли, Санниковнинг сайловдаги ишончли кишиси Дмитрий Бондаренко ҳам авф ҳақида илтимоснома ёзганди. Ўтган йил апрелида икки йил йилга озодликдан маҳрум қилинган Бондаренко ҳам бугун, яъни 2012 йилнинг 15 апрел куни озод қилди.\nҲозирги пайтда Беларус қамоқхоналарида сиёсий маҳбус саналган ўнлаб мухолифатчи қолмоқда. Улар орасида Беларус президентлигига собиқ номзод Николай Статкевич, "Ёш жабҳа" ташкилоти лидери Дмитрий Дашкевич, “Беларус халқ жабҳаси” консерватив-христиан партияси фаоли Сергей Коваленколар бор.\nБеларусдаги демократик жамоатчилик вакиллари Андрей Санниковнинг озод қилинишини олқишламоқдалар, айни пайтда Минскка кўрсатилаётган босимни сусайтирмасликка чақирмоқдалар.\nАндрей Санниковнинг сафдоши Виктор Ивашкевичга кўра, Санниковнинг озод қилиниши Европа Иттифоқи ва АҚШ санкциялари нечоғли самара берганини кўрсатувчи далил бўлиб ҳисобланади. У бу йўналишдаги ҳаракатларни давом эттириш керак, деган фикрда.\n- Бу борада ярим йўлда тўхтаб қолиш ярамайди, - дейди Виктор Ивашкевич.\nЕвропа Иттифоқи вакиллари Беларус ва ЕИ ўртасидаги муносабатларнинг яхшиланиши учун энг асосий шарт ўлароқ мамлакат қамоқхоналаридаги сиёсий маҳбусларнинг озод қилинишини қайта-қайта таъкидлаганлар.


Имомали Раҳмон Сочида Путин билан асосан афғон таҳликасини муҳокама қилди.\nАфғонистон билан чегара ҳудудлари бирин-кетин Толибон билан ҳамкорликда жанг қилаëтган ишидчилар қўлига ўтаëтган бир пайтда Тожикистон президенти сешанба куни Путин ҳузурига Сочига кетди¸ Туркманистон президенти эса¸ Каримов олдига Оқсаройга келди. Таҳлилчиларга кўра¸ тожик ва туркман президентлари ўз кучлироқ иттифоқчи ва қўшниси даргоҳига¸ биринчи галда¸ ҳарбий ëрдам сўраш учун келган.\nТожикистон президенти 6 октябрь сешанба куни Сочида Путин билан ўтказилган музокаралардан сўнг¸ Толибон ва Афғонистон шимолида у билан ҳамкорлик қилаëтган ИШИД жангариларининг Тожикистонга туташ ҳудудларни эгаллаши ўзини оғир аҳволга солиб қўйганини яширмади.\n“Коллектив хавфсизлик шартномаси ташкилоти ҳудудидаги хавфсизлик масалалари ҳақида гапирмоқчиман¸ зотан тожик-афғон чегараси айни шу ҳудудга киради. Афғонистондаги вазият кун сайин ëмонлашмоқда. Ҳозир тожик-афғон чегарасининг қарийб 60 фоизлик қисмида жанговар амалиëтлар бормоқда. Бу бизни жуда қаттиқ хавотирга солмоқда ва бугун айнан минтақа хавфсизлигини таъминлаш масаласини муҳокама қилмоқчиман”¸ деди Афғонистон билан 1344 километрлик чегараси бўйлаб яна уруш олови ëнаëтган Раҳмон.\nКузатувчилар таъкидича¸ 7 октябрь куни Туркманистон президенти Қурбонқули Бердимуҳаммедовни Тошкентга олиб келган асосий муаммо ҳам айнан Афғонистон шимолининг турли экстремистик исломий гуруҳлар қўлига ўтаëтганидан туғилган таҳдиддир.\nБердимуҳаммедов-Каримов учрашуви ҳақида берилаëтган расмий баëнотларда кун тартибидаги асосий масала ўзаро савдо-иқтисодий муносабатларини ривожлантириш деб таснифланаëтган бўлса-да¸ иккала қўшни айнан хавфсизлик вазиятининг ëмонлашгани ва кўрилажак чоралар ҳақида гаплашади¸ дейди Озодлик суҳбатлашган таҳлилчилар.\n- Туркманистон Афғонистон билан 775 километрлик ўзаро чегарага эга ва асосан кимсасиз чўл ҳудудидан ўтувчи бу чегара чизиғи илма-тешик бўлиб ëтибди. Бу чегарадан ўтиш учун танкнинг кераги йўқ¸ бемалол эшакда ўтса ҳам бўлади. Туркманистон армияси заиф ва бунча ҳудудни қўриқлай олмайди. Гап Толибон ва бошқа жанггари гуруҳларнинг қўшин тортиб бостириб кириши ҳақида кетмаяпти¸ албатта. Хавф¸ бир гуруҳ ишидчининг Туркманистон ҳудуди¸ ундан Ўзбекистонга ўтиб¸ террор ва қўпорувчилик амалиëтлари қилишидадир. Бундай таҳдиддан ўзини ҳимоялаш эса¸ янада қийин иш. Ана шундай вазиятда Бердимуҳаммедов Каримовдан бевосита ҳарбий ëрдам сўрайдими-йўқми¸ буни билмайман. Аммо ўз тажрибали қўшнисидан маслаҳат олиш¸ вазиятнинг қандай ривожланиши ва нималарга¸ қандай тайëр туриш лозимлиги ҳақида гаплашиб олишини тахмин қиламан¸ дейди Ўзбекистон президенти ҳузуридаги Стратегик тадқиқотлар ва халқаро муносабатлар институтининг собиқ директори¸ сиëсатшунос Рафик Сайфулин.\nБердимуҳаммедов ўзи тушиб қолган вазиятда реал ëрдамни Россия ëки АҚШ бериши мумкинлигини билади¸ лекин бу икки давлат ëрдам эвазига қўядиган шартлар оғир бўлажагини ҳам билганидан¸ қарор беришдан олдин Каримов кўнглига қўл солиб кўрмоқчи¸ дейди ўзбекистонлик таҳлилчи.\nРоссия сиëсий тадқиқотлар институтининг Марказий Осиë бўйича етакчи таҳлилчиси Аждар Куртов¸ Бердимуҳаммедов-Каримов учрашувида¸ айнан жанггарилар таҳдидини қандай қайтариш масаласи баробарида ўзаро олди-берди ҳам муҳокама қилинишини ҳам тахмин этади:\n- Ўзини ҳурмат қилган ҳар қандай президент¸ чегараси бўйлаб уруш борар экан¸ қўшниси¸ айниқса¸ ўзидан кучлироқ ва тажрибалироқ қўшниси билан бу ҳақда гаплашмаслиги мумкин эмас. Ўзбекистоннинг туркман-афғон чегарасидаги ишидчилар таҳдидини қайтаришдаги ëрдами эвазига Туркманистон Ўзбекистонда пойтахт Тошкентгача етиб келган энергетик бўҳронни сал бўлса ҳам енгиллатишда кўмаклашиши мумкин. Агар Толибон ëки бошқа жанггари гуруҳлар Туркманистон ҳудудига ўтишга уринадиган бўлса¸ бундай вазиятда Ўзбекистон ўз жанговор техникасини юборишдан тортиб¸ ҳарбий қисмларини жўнатишга қадар ëрдам бериши мумкин. Туркманистоннинг нейтрал давлат сифатида 1995 йили БМТ томонидан тасдиқланган мақоми бундай ëрдам сўраш ва олишга мутлақ тўсқинлик қилмайди¸ аксинча¸ дейди Аждар Куртов.\nАйни пайтда бу таҳлилчи¸ ҳозирча на жиҳодчи гуруҳларнинг Туркманистон ҳудудига ўтиш хавфи жиддий¸ ва на Ўзбекистон ҳарбийларини туркман-афғон чегарасига жўнатиш учун ҳуқуқий асос борлиги боис¸ бундай эҳтимол тахмин даражасида қолажагини қўшимча қилади.\n- Дейлик¸ беш-ўнта ишидчи Туркманистон¸ у орқали Ўзбекистон ҳудудига кирди ҳам дейлик¸ Хўш¸ улар қўлидан нима келади? Бир-иккита жойни портлатиш¸ ўзи билан бирга беш-ўнта бегуноҳ одамни ўлдиришдан нарига ўта олмайди бунақа уриниш. Бу билан бутун бошли армия ва бошқа қудратга эга Ўзбекистон тугул¸ энг заиф давлатни ҳам ағдариб бўлмайди¸ Сурия ва Ироқдаги воқеаларда катта кучлар¸ катта пул аралашгани учун¸ уларни мисол келтириш ўринсиз деб ҳисоблайман. Шу боис¸ Афғонистон шимолининг Толибон ва ишидчилар қўлига ўтганидан кейин Марказий Осиë хавфсизлиги жиддий таҳдид остида қолди¸ деган гапларни бўрттириш деб ҳисоблайман¸ дейди россиялик таҳлилчи.


Жаҳонгир Отажонов: Қўшниларимга малол келмасин деб, уйимни катта қурмайман… - 8 Июля 2019 - BEPUL MP3 KO'CHIRISH, VIDEO KLIP, FOTO SURATLAR, YANGI\nГлавная » 2019 » Июль » 8 » Жаҳонгир Отажонов: Қўшниларимга малол келмасин деб, уйимни катта қурмайман…\nЖаҳонгир Отажонов: Қўшниларимга малол келмасин деб, уйимни катта қурмайман…\nХонанда Жаҳонгир Отажонов «Дарё» интернет-нашри учун учун эксклюзив интервью берди.\nСуҳбат давомида Жаҳонгир Отажонов қўшниларига малол келмасин деб уйини катта қурмаслиги ва оддий турмуши ҳақида гапириб берди.\nКийимингизни қачон ечасиз дейишади. Яхши кийинишга шароитимиз бор. Сени яхши кўрган мухлисинг, олдинга келиб бемалол сен билан гаплаша олиши керак. Буни ҳам ҳисобга олиш керак. Кимнидир шароити пастроқ бўлса, сени олдингга келишга андиша қилади. Мен унақа қилмайман. Қўшниларимга малол келмасин деб, уйимни ҳам катта қурмайман. Мени характерим шунақа, деди хонанда.


Журналистлар суд раисларини саволга тутди – Jurnalist\nЖурналистлар суд раисларини саволга тутди\nR S2019-08-12T12:03:15+05:001 Fevral, 2019|Самарқанд вил.|\nСамарқанд вилоят Матбуот уйида оммавий ахборот воситалари вакиллари учун вилоятдаги суд идораларининг 2018 йилдаги фаолияти якунларига бағишланган брифинг ўтказилди.\nТадбирни Ўзбекистон Журналистлари ижодий уюшмасининг Самарқанд вилоят бўлими раиси Ф.Тошев олиб борди.\nУнда жиноят ва фуқаролик ишлари бўйича вилоят судлари, вилоят иқтисодий суди, маъмурий суди раислари иштирок этди.\nЖиноят ишлари бўйича вилоят суди раиси О.Ҳайитовнинг қайд этишича, 2018 йилда вилоят, туман ва шаҳар судлари томонидан 5 минг 324 шахсга нисбатан 4 минг 261 жиноят иши кўриб тамомланган. Шундан 3 минг 982 шахсга нисбатан 3 минг 59 иш бўйича айблов ва оқлов ҳукми чиқарилган. 1 минг 342 шахсга нисбатан 1 минг 202 жиноят иши тугатилган. Тамомланган ишлар сони 2017 йилга нисбатан 2 минг 500 тага (36,9 фоиз), шахслар сони эса 3 минг 107 тага (36,8 фоиз) камайган.\nВилоят иқтисодий суди раиси М.Бозоров 2018 йил давомида вилоят, туманлараро, туман (шаҳар) иқтисодий судлари томонидан 34 минг 774 иш кўриб чиқилгани ва бу 2017 йилга нисбатан 31 минг 450 тага кўпайганини қайд этди. Кўрилган ишларнинг 20 минг 120 таси маъмурий-ҳуқуқий муносабатларга, 14 минг 74 таси фуқаролик ҳуқуқий муносабатларга оид бўлган. Ҳал этилган ишлар бўйича даъвогарлар (аризачилар) фойдасига 691 миллиард 316 миллион сўм ундириш ҳақида суд ҳужжатлари қабул қилинган.\nВилоят маъмурий суди раиси Б.Диёров ўтган йил вилоят, туман (шаҳар) маъмурий судлари томонидан оммавий ҳуқуқий муносабатлардан келиб чиқадиган 1 минг 420 маъмурий иш кўрилиб, уларнинг 1 минг 52 таси қаноатлантирилгани, 215 таси рад қилингани, 95 таси иш юритишдан тугатилгани, 58 иш кўрмасдан қолдирилганини маълум қилди.\nФуқаролик ишлари бўйича вилоят суди раиси М.Тожибоевнинг таъкидлашича, ўтган йил вилоятда 23 минг 746 фуқаролик иши кўриб тамомланган. Ушбу ишларнинг 21 минг 277 таси юзасидан ҳал қилув қарори чиқарилиб, 17 минг 911 даъво қаноатлантирилган, 3 минг 366 даъво рад этилган. Ҳисобот даврида кўрилган фуқаролик ишларининг 5 минг 781 тасини (24 фоиз) никоҳдан ажратиш ишлари ташкил этган. Ушбу ишларда 323 оиланинг ярашишига эришилган.\nТадбир якунида журналистлар ўзларини қизиқтирган саволларга суд раисларидан атрофлича жавоб олди.\nЖурналистлар уюшмасининг Самарқанд вилояти


Имомали Раҳмоннинг фармони талабаларга ёқмаяпти\n15 май 2021, Тошкент вақти: 06:23\nТожикистон ҳукумати махсус комиссияси президент Имомали Раҳмоннинг олий ўқув юртларида талабаларнинг мобил телефондан фойдаланиш ва шахсий машинада ўқишга келишини тақиқлаш тўғрисидаги фармони ижросини ўрганди.\nЖорий йил апрель ойида И.Раҳмон мамлакат таълим соҳасида мавжуд қатор муаммолардан ташвишда эканини билдириб, ёшлар билим савиясининг пасайиб кетишига, энг аввало, ота-оналарни айблаган эди. Фарзандига қиммат машина ва мобил телефон совға қилиб, “жамиятга салбий таъсир ўтказаётган” ота-оналар номларини радио ва телевидение орқали эълон қилишни топширганди ўшанда президент.\nДушанбедаги олий ўқув юртларида президент фармони ижросини ўрганган ҳукумат махсус комиссияси аҳвол ўта қониқарсиз эканига гувоҳ бўлди.\nКомиссия аъзоларидан бири, Ёшлар, спорт ва туризм давлат қўмитаси раҳбари Носир Бўриевнинг билдиришича, Тожикистон Миллий университетида президент фармони деярли бажарилмаётгани кузатилган.\nЎнлаб талабалар университетга ўз машинасида келаётгани, дарс вақтида мобил телефондан фойдаланаётгани аниқланган.\n“Тожикистон Миллий университети, Садриддин Айний номидаги педагогика университети талабаларининг президент фармонини бажармаётгани ва улар билим савияси ўта паст даражада экани комиссия аъзоларини ташвишга солди. Яқин кунларда бу олий ўқув юртлари масъуллари ҳамда номи қора рўйхатга тушган талабаларга нисбатан тегишли чоралар кўрилади”,- деди Носир Бўриев.\nҚайд этиш жоизки, комиссия аъзолари олий ўқув юртларига ҳеч бир огоҳлантиришсиз тўсатдан кириб бориб, институт ва университетлар атрофидаги машиналар ва у кимга тегишли экани борасида маълумот йиққан.\nМазкур тадбирда ўнлаб талаба огоҳлантирилган ва уларнинг ота-оналари ҳукумат комиссияси номидан ҳайфсан олган.\nТалаба ёшлар эса президент фармони ўзларининг ҳуқуқларини поймол этаётганини билдирмоқда.\n“Шаҳарда транспорт масаласи жуда катта муаммо. Керакли транспортга ўтириб, университетгача бориш жуда қийин. Дарсларга улгурмаймиз. Бу фармон ҳуқуқларимизни чеклашдан ўзга нарса эмас”,- деди талабалардан бири.\nҲукумат комиссияси президент фармони ижросидан ташқари, Таълим вазирлигининг талабалар учун ягона ўқув формаси жорий этиш ҳақидаги қарори бажарилишини ҳам ўрганди.\nТожик-славян университети талабаси Нигора сўзларига кўра, комиссия аъзолари ягона кийим кийиш қоидасига риоя қилмаган талабаларга жуда қўпол муносабатда бўлган.\n“Университетимизга комиссия аъзолари келганида аксариятимиз турли либослар, жумладан, жинси шим кийган эдик. Улар бизни синф доскаси ёнида суратга олди ва суратларимиз газеталарда чоп этилишини, фармонга бўйсунмаётганимиз ҳақида президентни ҳам огоҳлантиришларини билдирди”,- деди Нигора.\nНигора ҳам бошқа талабалар каби ўз ҳуқуқлари поймол бўлаётганидан норозилигини изҳор этди.\nУнинг айтишича, Россия қонунлари доирасида фаолият юритувчи Тожик-славян университети талабалари ҳамда домлалари бир қанча вақт муқаддам Россиянинг Тожикистондаги элчисига расмий мактуб йўллаб, ўз ҳуқуқларини ҳимоялашни сўраган.\nАммо, маълум бўлишича, элчи шу вақтгача мактубга жавоб қайтармаган.


Эртага Бош прокурор Сенатда ҳисобот беради. Унгача... - xabar.uz\nЭртага Бош прокурор Сенатда ҳисобот беради....\nОлиймақом сенаторлар олдида ҳисобот бериш шунчаки ишмас. Бунинг учун яхшигина тайёргарлик талаб этиладики, мамлакат бош қонун посбони ҳам ҳар бир рақам ва ҳолат устида обдон бош қотираётгани аниқ. Эътиборлиси, Бош прокурор нафақат катта машваратга тайёргарлик кўрибди, балки сенаторларни ҳам бунга (ҳисоботини эшитишга) тайёрлашни унутмаган кўринади.\nГап шундаки, ялпи йиғилиши арафасида Ўзбекистон Республикаси Олий Мажлиси Сенати аъзоларининг Бош прокуратурага ташрифи кузатилди.\nМазкур тадбирга оид ахборотда сенаторлар ташриф давомида прокуратура органларининг қонун устуворлигини таъминлашга қаратилган назорат фаолиятининг натижалари билан бевосита танишгани айтилади. Ўзаро мулоқот жараёнида парламентнинг юқори палатаси аъзоларига коррупцияга қарши курашиш, давлат ва ҳудудий дастурлар ижроси жараёнида қонунийликни таъминлаш, инсон ҳуқуқ ва эркинликларини ҳимоя қилиш, ҳудудларни ижтимоий-иқтисодий ривожлантириш бўйича прокурорлар секторлари фаолияти каби ўнлаб устувор йўналишларда амалга оширилаётган ишлар натижаларини аниқ мисоллар асосида батафсил маълумотлар берилган. Шу билан бирга, прокуратура органлари фаолиятида янгича ёндашувлар асосида давлат дастурлари ижросини таъминлашга устувор аҳамият берилганлиги таъкидланибди.\nСенаторлар борган жойда савол-жавобларга алоҳида ўрин берилиши табиий. Бош прокуратурадаги тадбир ҳам бундан мустасно бўлмабди: «Савол-жавоб, қизғин баҳс-мунозара руҳида самимий кечган мулоқотда илгари сурилган таклиф ва тавсиялар нафақат прокуратура органлари ходимлари, балки Сенат аъзолари учун ҳам бирдек муҳим аҳамият касб этиши шубҳасиздир», — дейилади ахборотда.\nЭнг муҳими — юқорида айтилган гап: сенаторларнинг мазкур ташрифи Бош прокурорнинг ҳисоботи кутилаётган Сенатнинг навбатдаги ялпи мажлиси арафасида ташкил этилганлигида. Нега десангиз, ҳисобот тинглаш — бошқача, ўша ҳисоботни тизим фаолияти ҳақида аниқ тасаввурга эга бўлган ҳолда тинглаш — умуман бошқача таассурот беради-да.\nСенатда ҳисобот берадиган амадорлар кам эмас. Улар ҳам Бош прокуратура ташаббусини синаб кўрса чакки бўлмасди. Тўғри, осонмас, аммо қилса бўларкан...\nСенат Бош прокуратура Ниғматилла Йўлдошев


Рой Хожсон: «Биз ўйинга қайтганимиз ва 3та гол урганимиз, бу фантастика эди»\nАнглия терма жамоаси бош мураббий Рой Хожсон ўртоқлик учрашувида Германия термаси устидан қозонилган иродали ғалаба (3:2) ҳақидаги фикрларини баён этди.\n«Бу менинг терма жамоа бошқарувидаги 4 йиллик фаолиятим давомидаги энг яхши ўйин бўлди. Германияни ҳар куни ҳам мағлуб эта олмайсан. Бугун биз Франция билан ўйинда (2:0) бўлгани каби аъло даражада ўйнадик, шу руҳда давом этишимиз керак.\nТанаффусда 0:1 ҳисобида мағлубиятга учрашимиз адолатдан бўлмаслиги ҳақида ўйлаётгандим. Бизнинг дарвозабонимиз (Батленд - таҳр.) жароҳат олди ва Крооснинг узоқдан йўлланган зарбасини қайтара олмай қолди. Иккинчи таймда ҳисоб 0:2 кўринишига келиши эса ҳаддан ташқари адолатсиз ҳол эди.\nЛекин биз ҳужум қилишда давом этдик ва ўйинга қайта олиб, 3та жавоб голи урдик. Бу фантастик ўйин бўлди. Футболчиларимни ҳар қанча мақташ камлик қилади», – дейди Хожсон.


Помидор нархида барқарорлик таъминланадими?- Kruz.uz\nПомидор нархида барқарорлик таъминланадими?\n09:40, 16.06.2017 1974 0 Мақолалар\nБундан 15-20 кун олдин маҳаллий бозорларимизда картошка баҳосининг кескин ошиб кетгани кўпчиликни хавотирга солган эди. Ота-боболаримиз баҳор фаслига «илик узилди» дея баҳо беришган. Нархларнинг ошганлиги ҳам боболаримиз таърифлашган тақчил даврнинг таъсири бўлса керак. Бугун Нукус деҳқон бозорини айландим. Янги узилган картошка, помидор 3 минг сўм, пиёз 2 минг сўм, бодринг минг сўм ва бу нархлар ҳам кун сайин арзонлашиб бормоқда.\nБозорда сотувчи ва харидорлар билан нарх-наво ҳақида суҳбатлашар эканман, уларнинг кўпчилиги ўтган куз фаслида помидор нархи кескин ошиб кетганини ва жорий мавсумда қандай бўлиши уларни қизиқтираётганини айтишди.\nХўш, жорий мавсумда помидор нархи яна ошадими ёки нарх¬лар барқарорлигини сақлашнинг чоралари кўрилганми?\nҚорақалпоғистон Республикаси Қишлоқ ва сув хўжалиги вазирлигидан олинган маълумотларга кўра, республикамизда 2017 йил ҳосили учун барча тоифа хўжаликларда асосий майдонлар, боғ-ток қатор оралари ва такрорий майдонларга 26 минг 744 гектар майдонга помидор, бодринг, сабзи, карам, шолғом ва бошқа сабзавот экинлари экилиши режалаштирилган. Бундан ташқари жорий мавсумда аҳолининг томорқа майдонларидан самарали фойдаланишни ташкил қилиш борасида олиб борилган кенг кўламли ишлар, бу борада уруғлик ва кўчатлар учун банклар томонидан кредитлар ажратилаётгани ҳам бозорларимиз тўкин-сочинлигини таъминлашга хизмат қилиши шубҳасиздир.\nБиз, республикамизда сабзавот-полиз маҳсулотларини энг кўп етиштирадиган ҳудудлардан бири Нукус тумани миришкорлари билан ҳам суҳбатлашдик. Маълумотларга кўра ўтган йилги ҳолатни инобатга олган ҳолда жорий экиш мавсумида туманда сабзавот-полиз маҳсулотларини етиштирадиган майдонларнинг 45-50 фоизига помидор экилган.\n— Биз етиштирган помидор маҳсулотлари қўшни вилоятлар ва ҳатто Тошкентдаги деҳқон бозорларигача олиб бориб сотилди, — дейди тумандаги сабзавот-полиз маҳсулотларини етиштиришга ихтисослашган фермер хўжалиги раҳбари Бахтиёр Зарликов. — Ўтган йилги қиш фасли ҳар қачонгидан илиқ келгани учун сабзавот полиз, айниқса жанубий вилоятлардаги помидор экинларига зараркунандалар кўпроқ зиён етказди. Натижада бизнинг маҳсулотимиз бошқа вилоятларга сотила бошлади ва маҳаллий бозорларимизда ҳам нархлар нисбатан ошди. Лекин, ўша вақтда ҳам энг арзон нархдаги помидор бизнинг маҳаллий бозорларимизда бўлди.\nМаълумки, кўпчилик помидордан томат пастаси тайёрлаб, қишки захирани ғамлайдиган маҳал бозорларда помидор маҳсулотига бўлган талаб ортиб кетади. Биз асосан айнан шу вақтда пишиб етиладиган ўрта ва кечпишар навларини уруғдан экамиз.\nЎтган йили 220-250 центнердан ҳосил олишга эришган бўлсак, жорий мавсумда бу экинни кўпроқ майдонга экдик ва ҳосилдорликни ҳам янада оширишга ҳаракат қилмоқдамиз. алладан бўшаган майдонларга ҳам сабзавот-полиз маҳсулотларини экишни режалаштирганмиз.\nХуллас, республикамизда Бахтиёр ака каби сабзавот-полиз, хусусан помидор экиб, парваришлаётган деҳқон-фермерлар, томорқа эгалари кўп.\nЭътиборлиси, уларнинг саъй-ҳаракатлари, қилаётган меҳнатлари ўз самарасини бераётир. Даладаги экинлари баравж ривожланмоқда, касалликлар ва зараркунандаларга қарши чоралар кўрилаётир. Демак, жорий мавсумда бу маҳсулотга бўлган талаб ва таклиф бир-бирига мувофиқ келади ва албатта, помидор нархида барқарорлик таъминланади.\nҒайратжон Отажонов. "Қорақалпоғистон тонги" газетаси


Иссиқ сув етарлича иссиқ бўлмаса, совуқ сув тарифи бўйича ҳақ тўланиши мумкинлигини биласизми?\nИссиқ сув етарлича иссиқ бўлмаса, совуқ...\n10.06.2018 08:45 0 6840\nКўп квартирали уйларда иссиқлик таъминоти хизматлари кўрсатиш қоидаларига асосан марказий тизимлар орқали таъминланаётган иссиқ сув ҳарорати сув олиш нуқтасида 50-75°Сга мувофиқ бўлиши лозим. Бу ҳақда Адлия вазирлигининг «Ҳуқуқий ахборот» канали хабар беради.\nБунда иссиқ сув ҳароратининг йўл қўйиладиган четга чиқишларидан ҳар бир 3°С орқага қайтганда иссиқ сув таъминоти хизмати учун тўлов миқдори 0,1 фоизига камайтирилади.\nСув олиш нуқтасида ҳарорат 40°Сдан паст бўлганда, истеъмол қилинган сув учун тўлов совуқ сув тарифи бўйича амалга оширилади.\nсовуқ сув иссиқ сув ҳарорат\nЖамият 12/04, 16:16\nЖамият 04/02, 09:00


19.11.2021 – Пазанда\nГлавная / 2021 / November / 19\nАрхивы за день : 19.11.2021\n2 weeks ago\tАжоибот, Жамият Comments Off on Келинларни ота уйига қишлаб келиш учун юборишади: Тошкентнинг ёнгинасидаги ҳаёт\nКҳДПнинг Зангиота туман кенгаши раиси Ўзбекистонда “свет”сиз яшаётган маҳалла йўқлигини айтди. Бироқ шу туманда қарийб икки ойдан бери електрсиз яшаб келаётган ўнлаб оилалар бор. “Свет” ўчиши, зулматда ўтириб телевизор кўролмаслик беш йил олдинги тарикҳ еди” – Сенат раиси Танзила Норбоеванинг бу гаплари ўтган ҳафта анча муҳокамаларни келтириб чиқарганди. СҲу кунларда еса интернетда …\n2 weeks ago\tАжоибот, Жаҳон Comments Off on Факебоок биринчиси емас: номини ўзгартирган гигант компаниялар\nЕнг йирик медиатармоқлар – Факебоок, Инстаграм ва WҳатсАпп платформаларига егалик қилувчи компания ўз номини Факебоок’дан Метага ўзгартирди. Ҳа, дунёда нафақат кичик ва ўрта, балки гигант компаниялар ҳам турли сабабларга кўра ўз номларини ўзгартириб туришади. ЛГ ҳар доим ҳам ЛГ бўлмаган Маиший текҳникалар соҳасида йирик компаниялардан бири ЛГ ҳар доим ҳам …\n2 weeks ago\tЖаҳон, Саломатлик Comments Off on Олимлар ниқоб тақиш коронавирус юқтириш кҳавфини 53 фоизга камайтиришини исботлашди\nҚайд етилишича, қўлларни мунтазам ювиш ҳам касалликка чалиниш кҳавфини 53 фоизга камайтиради. Единбург ва Австралиянинг Монаша университетлари олимлари ниқоб тақиш коронавирус юқтириш кҳавфини 53 фоизга, ижтимоий масофа сақлаш 25 фоизга камайтиришини исботлашди, деб кҳабар берди Тҳе Гуардиан. Тадқиқотга кўра, пандемия давридаги турли чекловларнинг самарадорлиги ўрганилган. Олимлар турли мамлакатлардаги 30та тадқиқотни таҳлил …\nАбортдан кейин ҳомиладор бўлиш мумкинми?\n2 weeks ago\tЖамият, Саломатлик Comments Off on Абортдан кейин ҳомиладор бўлиш мумкинми?\nАбортдан кейинги ҳомиладорлик. Абортдан кейин ҳомиладор бўлиш мумкинми?Ҳомиладорликни жарроҳлик йўли билан тўкҳтатиш. Жарроҳлик аборт қилиш кҳавфли ҳисобланади, бу аёлнинг танасига ҳалокатли тасир кўрсатади. Унинг жараёнида ендометриял ҳужайралар бачадон деворидан чиқарилади. Аёлнинг яна ҳомиладор бўлиши мумкинми, уларнинг тикланишига боғлиқ. Базида улар тикланмайди, кейин бемор стерил бўлиб қолади. Кейинги ҳомиладорлик учун тайёргарлик …\n2 weeks ago\tМедиа, Саломатлик Comments Off on Ҳомиладорликда кандидоз (молочниса) даволаш\nҲомиладорликда молочниса Ҳомиладорлик даврида тҳруш Ҳомиладор аёллар инфексияга мойил бўлади, чунки уларнинг иммунитети заифлашади. Ҳомиладорлик пайтида қорин бўшлиғи бошқа барча аёлларда бўлгани каби давом етади. Ушбу инфексияни даволаш табиий усуллар ёрдамида амалга оширилади, чунки ҳомиладорлик пайтида сиз чақалоққа тасир қилиши мумкин бўлган кимёвий таркибий қисмлардан иборат дори-дармонларни ишлата олмайсиз. Бу каби …\nЕндометриоз – белгилари, ташкҳиси, даволаш\n2 weeks ago\tЖамият, Саломатлик Comments Off on Ендометриоз – белгилари, ташкҳиси, даволаш\nЕндометриоз – белгилари, даволаш Ендометриоз мунтазам равишда юзага келадиган безовта қилувчи оғриқлар билан боғлиқ. Одатда, қорин бўшлиғида ва қориннинг пастки қисмида жойлашган. Бироқ, базида бу анус атрофида содир бўлади. Оғриқ кундалик ҳаётга сезиларли даражада аралашади. У ҳайз билан ёки ундан олдин келади ёки кетади. Ендометриозли аёллар жуда оғриқли, узоқ ва оғир …\n2 weeks ago\tМедиа, Саломатлик Comments Off on Климакс белгилари уй шароитида даволаш\nАёлларда климакс Еркаклардан фарқли ўлароқ, аёлларнинг репродуктив ёши жуда чекланган. Яқинлашиб келаётган климакс ҳақидаги нотинч фикрлар қирқинчи туғилган кун арафасида пайдо бўлиб, кўпинча адолатли жинсий алоқа вакилларини депрессияга олиб келади. Менопауза жуда қўрқинчлими ва нимага руҳий тайёрланиш керак? Репродуктив тизимни “ўчириш” жараёни жуда узоқ ва бир йилдан кўпроқ вақтни олади. Биринчи …\n2 weeks ago\tАжоибот, Жамият Comments Off on Лаззатланиш санати\nЖинсий яқинлик табиат ином етган ҳодиса бўлиб, тиббий тилда коитус дейилади. Жинсий яқинликка жинсий азолардан табиий фойдаланилади.Бу жинсий яқинлик вақти севги билан ҳақиқий шуғулланиш бўлиб,фарзанднинг дунёга келишига сабабчи бўлади. Жинсий яқинликнинг кўнгилли ўтиши, ундан аёл ва еркакнинг лаззатланиши учун иккала томон ҳам унинг барча санати билан таниш бўлишлари лозим.Жинсий яқинлик …\nҚурон ўқиш-ёдлаш коидалари\n2 weeks ago\tИслом, Маданият Comments Off on Қурон ўқиш-ёдлаш коидалари\nҚурон ёдламоқчи бўлган инсон биринчи навбатда зеҳни (ёдлаш қобилияти), ҳифзи (есда сақлаб қолиши) ва кун тартиби (бир кунда қанча вақтни Қурон ёдлашга ажрата олиши)га қараб, ўзига қулай режа тузиб олиши керак бўлади. Бунда кунлик вазифа, малум бир кунларда ёдлаб ўтилган дарсларнинг такрори ва, албатта, йиллик режа бўлиши шарт. Агар талаба …\n2 weeks ago\tМаданият, Шерлар Comments Off on Алишер Навоий газаллари ва шерлари\nКеча келгумдур дебон, ул сарву гулрў келмади. Кўзларимга кеча тонг отқунча уйқу келмади. Лаҳза-лаҳза чиқтиму, чектим йўлида интизор, Келди жон оғзимғаю, ул шўкҳи бадкҳў келмади Ул париваш ҳажридинким йиғладим девонавор. Кимса бормуким, они кўрганда кулгу келмади. Толиби содиқ топилмас, йўқса ким қўйди қадам Йўлғаким, аввал қадам машуқи ўтру келмади. Ей …


Депутат инглиз тилини болалар боғчасидан ёки 1-синфдан ўқитишни таклиф қилди - 0\n“Баъзи мамлакатларда болалар боғчасида инглиз тилини ўргатиш амалиёти мавжуд. Бизда қандай? ”деб сўради депутат Бейшенали Нурдинов Олий Кенгаш йиғилишида Таълим ва фан вазирининг ўринбосари Надира Жусупбековадан.\nЖусупбекованинг таъкидлашича, болалар боғчаларида қирғиз ва рус тиллари мажбурий фан сифатида, инглиз тили эса 3-5 синфлардан бошлаб қўшимча фан сифатида ўқитилмоқда.\n“Менинг ўзим 5-синфдан бошлаб ўқиганман. Бу эса кеч экан. Болалар 1-синфдан ёки болалар боғчасидан билимларни сингдира олган вақтидан бошлаш керак. Бизда бусиз ҳам кераксиз дарслар кўп. Менимча, бунга ҳеч қандай пул талаб қилинмайди «, деди депутат.


Сенинг тақдирингни ким эканлигинг эмас, балки феъл-атворинг белгилайди | Бир пиёла чой\n← Таъмагирга иш берманг!\nЎзбекистонда Супер Ой ҳодисаси кузатилади →\nСенинг тақдирингни ким эканлигинг эмас, балки феъл-атворинг белгилайди\tPosted on November 6, 2016\tby birpiyolachoy Кунлардан бир кун ўзини энг зўр ҳуқуқшунос, деб билган юрист, шифокор, руҳоний ва болакай кичик самолётда саёҳатга чиқишибди. Бахтга қарши, самолёт самога кўтарилганида унинг моторида носозлик юзага келибди. Учувчи самолётда бор-йўғи тўртта парашют қолгани, биттасида ўзи сакраши ва қолган учтасида ким сакрашини ўзаро келишиб олишларини айтиб, парашютларни йўловчиларга отибди.\nШифокор шу заҳоти улардан бирини олиб, ҳали кўп одамларнинг ҳаётини сақлаб қолиши кераклигини айтиб, самолётдан сакрабди.\n– Мен юристман, юристлар эса дунёдаги энг ақлли, ҳаммага керакли одамлардир. Шундай экан, яшашга муносибман, – деб ҳуқуқшунос шоша-пиша шифокорнинг кетидан сакрабди.\nРуҳоний болакайга ғамгин кайфиятда боқибди:\n– Бўтам, мен узоқ яшадим. Сен эса ҳали ёшсан, ҳаётинг олдинда. Сўнгги парашютни сен олақол.\nБолакай хотиржамлик билан руҳонийга парашютни қайтарибди.\n– Ташвишланманг отахон, дунёдаги энг ақлли одам ҳозиргина парашют хаёл қилиб, менинг рюкзагимни олиб ерга сакради, – дебди.\nҚиссадан ҳисса: сенинг тақдирингни ким эканлигинг эмас, балки феъл-атворинг, характеринг белгилайди.\nBo'lishamiz:TwitterFacebookGoogleLike this:Like Loading...\tThis entry was posted in Hayot ko'zgusi. Bookmark the permalink.\t← Таъмагирга иш берманг!


MDC Nova Pro: Face Lock функциясига эга арзон 4G смартфон сотувга чиқди | Futura – ҳаммаси ахборот технологиялари, маркетинг ва стартаплар ҳақида MDC Nova Pro: Face Lock функциясига эга арзон 4G смартфон сотувга чиқди – Futura – ҳаммаси ахборот технологиялари, маркетинг ва стартаплар ҳақида\nMDC компанияси яна бир замонавий арзон моделни сотувга чиқарди.\nЎзбекистон бозорида ҳамёнбоп смартфонлари билан танилиб улгурган MDC компанияси яна бир замонавий арзон моделни сотувга чиқарди. Nova Pro деб номланган янги қурилма замонавий смартфон фойдаланувчиси учун керак бўлган деярли барча асосий функциялар билан жиҳозланган. У ҳозирда юртимиз электроника бозорларида 725 минг сўм атрофидаги нархда 1 йиллик расмий кафолат билан қора (Black Tornado) ва олтин (Mystery Gold) рангларида харидорларга таклиф қилинмоқда.\nMDC Nova Pro модели Android 8.1 Oreo версиясида ишлайди, ундаги Face Lock функцияси билан экранни юз билан блокдан чиқариш мумкин. Бундан ташқари, бармоқ изи сканеридан фойдаланса бўлади.\nТелефоннинг корпуси мустаҳкам металлдан ишланган, орқа панели кўзга ёқимли текстурага эга, чет қирралари ишлатиш осон бўлиши учун айлана шаклда. 18:9 нисбатдаги экраннинг катталиги 5.7 дюйм, HD+ аниқлигида (1440х720 пиксель, 320 dpi). Асосий камеранинг аниқлиги 8 МП (HDR, Auto Focus), селфи-камераники 5 МП, корпуснинг иккала томонидан LED-чақноқ кўзда тутилган. Бу эса яхши ёритилмаган шароитларда ҳам сифатли расмлар олишга ёрдам беради.\nMDC Nova Pro ишлаш частотаси 1.3 ГГц бўлган тўрт ядроли Mediatek MTK6737 процессорида фаолият юритади. Тезкор хотира ҳажми 2 ГБ, ички хотираси 16 ГБ, шу билан бирга, қўшимчаси тарзда унга 128 гигабайтгача бўлган microSD-карта ўрнатиш мумкин. Ушбу девайс Ўзбекистондаги барча мобил операторларнинг 4G тармоғини қўллаб-қувватлайди.\nЭкран: 5.7 дюймлик, IPS (18:9, 1440х720 пиксель, 320 dpi);


Маълумки, вилоятимиз озиқ-овқат маҳсулотлари етиштириш учун қулай иқлим шароити ҳамда унумдор тупроқли экинзорларга эга. Воҳада парваришланган мева-сабзавот, узум ва полиз маҳсулотлари ўзининг хуштаъмлиги, энг асосийси, фойдали ва тўйимлилиги билан ажралиб туради. Уларни пишиқчилик мавсумида қисқа фурсатда йиғиб олиш, нест-нобуд қилмасдан сақлашга ёки қайта ишлашга йўналтириш муҳим тадбир саналади.\nШу жиҳатдан олиб қараганда, қишлоқ хўжалигида етиштирилган озиқ-овқат маҳсулотларини сақлаш ва қайта ишлаш билан боғлиқ лойиҳалар бугунги кун учун долзарб аҳамиятга эга. Бу, ўз навбатида, қиш-баҳор ойларида ҳам ички истеъмол бозорида нархлар барқарорлиги, озиқ-овқат маҳсулотларининг мўл бўлиши, қолаверса, қўшимча иш ўринлари яратилиши, экспорт салоҳиятининг ортишига замин ҳозирлайди.\nКитоб туманидаги "Асл консерва" масъулияти чекланган жамиятининг асосий фаолият тури қишлоқ хўжалиги маҳсулотларини қайта ишлашга қаратилган. Улар учун ҳам жорий пишиқчилик мавсуми серунум келди.\n- Корхонамизда бир қатор полиз маҳсулотлари ҳамда мевалар қайта ишланиб, тайёр маҳсулот тарзида ички бозорга етказиб берилаяпти, - дейди жамият раҳбари Музаффар Шокиров. - Йилига 0,5 литрдан 3 литргача бўлган сиғимдаги 200 минг банка консерва тайёрлаш имконимиз мавжуд. Айни пайтда помидор, бодринг ва булғор қалампиридан томат пастаси ҳамда турли хил тузламалар, мевалардан эса асосан мураббо тайёрлаяпмиз.\nТадбиркор ҳудуддаги қишлоқ хўжалиги маҳсулотлари етиштирувчилар билан самарали ҳамкорлик ўрнатган. Уларга жамият томонидан экиш тавсия этилган экинларнинг сара уруғлари етказиб берилади. Деҳқон ва фермер хўжаликлари эса уни экиб, парваришлайди. Ҳосил олингач, маҳсулотни яна корхонанинг ўзи харид қилади.\nАҳамиятли томони, мазкур лойиҳанинг йўлга қўйилиши натижасида ҳудудда етиштирилаётган озиқ-овқат маҳсулотларини қайта ишлаш кўлами ортиши, аҳолига консерва маҳсулотлари етказиб берилиши баробарида, ўн нафар кишининг доимий иш билан бандлиги таъминланган.


25 йил сургунда бўлган шоирнинг 100 йиллиги нишонланди — manzur.uz\nmanzur.uz / 14.12.2021 230\nҲақ сўзни айтиб, жазога тортилган, даврнинг силсиласида, асрнинг долғали кунларида салмоқли умрини бандиликда ўтказган ёзувчилардан бири Ўзбекистон халқ шоири Шурулло Юсуповдир. Тошкент вилоятининг Қуйи Чирчиқ туманида юбилей ёшидаги ижодкорларнинг таваллуд саналарини нишонлаш борасида кўп таклифлар бўлди. Бу сафар Шукруллода тўхталдик. Зеро, ҳаёти ва ижоди кўпам тарғиб қилинавермайдиган, устозларимизнинг Устози бўлган, ўз аъмоли ва виждонига содиқ қолган шоир ҳаётини ўрганиш, хотирлаш бурчимиздир.\nШукрулло (Шукрулло Юсупов) таниқли шоир, драматург, носир ва таржимон сифатида элга танилиб, деярли бир асрга тенг умрини адабиётга бағишлади.\nУ 1921 йил 2 сентябрда Тошкент шаҳрининг Шайхонтоҳур даҳасида туғилган. Педагогика билим юрти (1935—38) ва Низомий номидаги Тошкент педагогика институтини тугатган (1944).\nШукрулло 1951 йилда миллатчиликда ва советларга қарши тарғиботда айбланиб, 25 йиллик қамоқ жазосига ҳукм қилинган, Собиқ Иттифоқнинг жоҳилликда ном қозонган раҳбарларидан бири Сталиннинг вафотидан кейин озод этилган (1955).\nАтоқли адиб Алишер Навоий номидаги Ўзбекистон Республикаси Давлат мукофоти лауреати (1994), «Дўстлик» (1994) ва «Эл-юрт ҳурмати» (1999) орденлари билан мукофотланган.\nУсоз адиб 2020 йил 19 июль куни 99 ёшида вафот этди.\nҚуйи Чирчиқ туманида Ўзбекистон Ёзувчилар уюшмаси ҳамда Республика Маънавият ва маърифат маркази тумани бўлими ҳамкорлигида ўтказилган хотира тадбирида таниқли шоир ва ёзувчилар – Зулфия Мўминова, Луқмон Бўрихон, Ханифа Зокирова, ажойиб қўшиқлар ижрочиси Шуҳрат Дарёлар иштирок этишди.\nТумандаги Ижодий-маданий фаолият тарғиботчилари, мактаб ўқитувчилари, Маданият уйининг истеъдодли санъаткорлари томонидан ташкил этилган анжуман кўтаринки руҳда ўтди. Ёзувчилар уюшмаси Тошкент вилояти бўлими қошидаги “Парвоз” адабий тўгараги аъзоси Саидакбар Жабборов томонидан намойиш этилган Шукруллонинг «Кафансиз кўмилганлар» асари асосидаги саҳна кўриниши барчага манзур бўлди. Унда муаллифнинг 25 йилга ҳукм этилиб, сургунда яшаган вақтидаги ҳаётидан лавҳалар акс эттирилган.\nТошкентдаги Камолон қабристонида бир қўшқабр бор. Бу ерда устоз Шукрулло аёли Мунаввархон билан қўним топган. Улкан азим чинор остидаги қабрда пойида доим гуллар қўйилган туради. Демак, адибнинг сўнгги манзилини зиёрат қилгувчиларнинг изи узилмайди. Аслида киши ҳаётининг мазмун-мундарижаси ҳам шу. Сизни доим эслагувчилар, дуо қилгувчиларнинг борлигидир.\nKalit so`zlar: хотира, Шукрулло


«Жонли» сурат Galaxy S11’ларнинг рекордчи жиҳатини фош этди! - Terabayt.Uz\n«Жонли» сурат Galaxy S11’ларнинг рекордчи жиҳатини фош этди!\nSamsung компаниясининг навбатдаги флагман смартфонлари хусусида бир қатор маълумотлар эълон қилганмиз. Ice Universe никли машҳур информатор Galaxy S11 аккумулятори борасида янги хабарни улашди.\nЎҚИНГ: «Хаббл» лақабли Galaxy S11 нақ «чўнтакдаги телескоп» бўлади!\nУнга кўра, Galaxy S11 моделларида аккумулятор сиғими Samsung тарихидаги барча флагманларга нисбатан энг катта бўлади. Туркумнинг энг ихчам вакили – Samsung Galaxy S11e батареяси 4000 мА/соатлик бўлиши кутилмоқда. Шунингдек, у ўз «аждод»и – Galaxy S10e (сотиб олиш) моделининг чўзинчоқ аккумуляторидан фарқли равишда, квадратга яқинроқ шакл олади.\nКутилаётган флагманлар туркумининг энг йириги – Samsung Galaxy S11+ эса нақ 5000 мА/соатлик аккумуяторга эга бўлади. Бу эса смартфоннинг бешинчи авлод уяли алоқа тармоғида ҳам бир сутка ишлай олишини таъминлайди.\nGalaxy S11 туркуми келаси йил февралнинг охирида тақдим этилиши кутилаётир. Samsung’нинг шу пайтгача чиққан аксарият телефонларини эса атиги 705 000 сўмдан бошланувчи нархларда Terashop.uz интернет-дўконимиздан харид қилиш мумкин.\n#Samsung #аккумулятор #андроид смартфон #Samsung Galaxy S11


Шанхай Ҳамкорлик Ташкилоти (ШҲТ) Хитой, Россия, Қозоғистон, Тожикистон, Қирғизистон ҳамда Ўзбекистон давлатлари ўртасида 2001 йил 15 июнда ташкил этилган халқаро минтақавий ташкилот ҳисобланади. Унинг асосий мақсади аъзо давлатлар ўртасида ўзаро ишонч ва яхши қўшничиликни мустаҳкамлаш ҳамда сиёсий, савдо-иқтисодий, илмий-техникавий, маданий, шунингдек, таълим, энергетика, транспорт, туризм, атроф-муҳитни муҳафаза қилиш ва бошқа соҳалардаги самарали ҳамкорликни йўлга қўйишдан иборат. Бундан ташқари, минтақавий хавфсизликни таъминлаш, терроризм, экстремизм ва айирмачиликка қарши биргаликда курашиш ҳам ташкилотнинг асосий вазифалари сирасига киради.\nЎзбекистон 2001 йил июнь ойида ШҲТга аъзо бўлди ва унинг муассиси ҳамда тенг ҳуқуқли қатнашчисига айланди. Шанхай ҳамкорлик ташкилоти тартиб-қоидаларига биноан, ҳар йили аъзо мамлакатлардан бири унга раис бўлади. Ўзбекистон раислиги даврида эришилган ютуқлардан бири – БМТ Бош Ассамблеяси томонидан 2009 йил 18 декабрда консенсус асосида ШҲТ ва БМТ ўртасидаги ҳамкорлик тўғрисидаги махсус резолюциянинг қабул қилинишидир. Шуниси эътиборга моликки, ушбу резолюцияга ШҲТга аъзо давлатлар – Ўзбекистон, Россия, Қозоғистон, Хитой, Қирғизистон ва Тожикистондан ташқари Покистон ва Доминикан Республикаси ҳам ҳаммуаллифлик қилди.\nҲар қандай халқаро ташкилотнинг нуфузи ва аҳамияти унга дунёда берилаётган эътибор ва фаолиятининг самарадорлиги билан белгиланади. ШҲТ нисбатан қисқа вақт ичида нуфузли халқаро ташкилотга айланди. Таъкидлаш жоизки, кузатувчи мамлакатлар билан қўшиб ҳисоблаганда, ШҲТ дунё аҳолисининг ярмини бирлаштиради. Бу эса унинг асосий фаолият йўналишлари – иқтисодий ҳамкорликни ривожлантириш ва минтақавий хавфсизликни мустаҳкамлашдаги салоҳиятини оширади. Ана шу икки устувор йўналишга алоҳида урғу берилади. Зеро, хавфсизлик орқали ҳамкорликни ривожлантириш, умумий тараққиётга эришиш ташкилотнинг асосий мақсадидир. Евроосиё ҳудудининг 61 фоизини, дунё аҳолисининг тўртдан бир қисмини ташкил қилган мамлакатлар иштирокидаги Янги ташкилот қабул қилган биринчи ҳужжат “Шанхай Ҳамкорлик Ташкилотини тузиш тўғрисидаги Декларация”, “Терроризм, сепаратизм ва экстремизмга қарши кураш тўғрисида”ги Конвенция бўлди.\nОрадан 1 йил ўтиб Санкт-Петербургда бўлиб ўтган саммитда ташкилотнинг тузилмаларини шакллантириш бошланди. 2003 йилда эса ШҲТ Котибияти (қароргоҳи Пекинда) ва Минтақавий Аксилтеррор тузилмаси (қароргоҳи Тошкентда) ташкил этилди.\n2004 йил 1 январидан бошлаб амалий механизми, маъмурияти ва бюджетига асос солинган ШҲТ тўлақонли халқаро ташкилот сифатида тан олинди. Ташкилотнинг фаолият кўламини кенгайтириш мақсадида 2005-2006 йилларда ШҲТнинг Банклараро бирлашмаси, Ишбилармонлар кенгаши ва Форуми ташкил қилинди.\nШҲТ тузилганидан кейин кўплаб давлатлар унинг сафидан жой олиш истагини билдирди. Бугунги кунда жаҳонда нуфузи ортиб бораётган ШҲТга 6 та – Ўзбекистон, Россия, Қозоғистон, Қирғизистон, Тожикистон ва Хитой аъзо. Ҳиндистон, Эрон, Мўғулистон ва Покистон кузатувчи мақомига эга. Беларусь ва Шри-Ланкага Мулоқот бўйича ҳамкор мақоми берилган. ШҲТ саммитларида МДҲ, АСЕАН ва Афғонистон раҳбарларининг таклиф этилиши ташкилотнинг истиқболидан дарак беради.\nШуни таъкидлаш керакки, ШҲТ ҳарбий ташкилот эмас. Бу ташкилот асосан аъзо давлатларнинг ҳавфсизлигини таъминлашга масъулдир. ШҲТнинг ўз олдига қўйган вазифалар барқарор тараққиёт ва фаровон истиқбол учун ҳамкорликда фаолият юритишдан иборатдир. Сўнгги вақтларда жаҳонда нуфузи ортиб бораётган ташкилот ўз олдига урушлар ва ҳарбий-сиёсий тўқнашувлар хавфини даф этиб, тинчлик, фаровон ҳаётга эришишдек улуғ мақсадни қўйган. Қароргоҳи Тошкентда бўлган Минтақавий аксилтеррор тузилмаси ўз меваларини бермоқда. Шу давр мобайнида МАТТ томонидан мингдан ортиқ террор ҳодисаларининг олди олинди. Ташкилотга аъзо давлатларнинг махсус хизматлари томонидан эса террорчи ташкилотларнинг раҳбарлари қўлга олинди ва йўқ қилинди. ШҲТ доирасида маданий ва гуманитар соҳаларда алоқалар ривожланиб бормоқда. 2002 йилда Пекинда маданият вазирларининг учрашуви бўлиб ўтди. Аъзо мамлакатларда маданият кунларини ўтказиш борасидаги таклифлар қўллаб-қувватланди. Ўтган давр ичида бир неча тадбирлар ўтказилди. Мамлакатлар ўртасида талабалар ва ўқитувчи-профессорлар алмашувлари йўлга қўйилган. Санъат соҳасидаги ҳамкорлик ҳам ривожланиб бормоқда.\nЎтган йилнинг 9–10 июль куни Уфада ташкилотнинг навбатдаги саммитида ШҲТга раислик Ўзбекистон Республикасига ўтди.\nШу кунларда пойтахтимизда Президентимиз Ислом Каримов раислигида ШҲТ аъзо давлатлари раҳбарлари кенгашининг 15 йиллигига бағишланган юбилей мажлиси бўлиб ўтмоқда.\nШҲТнинг Тошкент саммитида кун тартибига қуйидаги масалалар қўйилади:\nДавлат раҳбарлари кун тартибига мувофиқ ШҲТ доирасида кўп қиррали ва ўзаро манфаатли ҳамкорликни янада чуқурлаштириш масалаларини муҳокама қиладилар, шунингдек, долзарб минтақавий ва халқаро масалалар юзасидан фикр алмашадилар.\nДавлат раҳбарлари учрашув сўнгида асосий ҳужжат – ШҲТ 15 йиллигининг Тошкент декларациясини имзолайдилар. Мазкур ҳужжатда ташкилотнинг ўтган 15 йилллик фаолиятини баҳолаш, аъзо давлатларнинг ШҲТ ривожланиши истиқболларига доир бир-бирига мужассам ёндашувлар, шунингдек, ҳозирги халқаро ва минтақавий вазиятга нисбатан давлатларнинг позициялари акс эттирилади.\nДавлат раҳбарлари ШҲТнинг 2015 йилгача тараққиёт стратегиясини амалга татбиқ этиш бўйича 2016-2020 йиллар оралиғида мўлжалланган тадбирлар режасини тасдиқлайди.\nКиритилган вақти: 24/06/2016 00:00; Кўрилганлиги: 3323\nМатериал манзили: https://sammuslim.uz/press/news/shanxay-hamkorlik-tashkiloti-shht\nЧоп этилган вақт: 28/09/2021 11:42


Қашқадарё дербисида “Насаф” ғалаба қозонди. “Сўғдиёна” сафарда очко йўқотди - EFFECT.UZ\n. 17:42 | 02.10.2021\nБугун Ўзбекистон Суперлигасининг 21-тур учрашувлари давом эттирилди. Дастлабки баҳс Муборакда “Маъшал” ҳамда “Насаф” ўртасида бўлиб ўтди.\nИлк дақиқалардан Насаф футболчилари ҳужумга зўр берди. Биринчи 1-бўлим ўрталарида қаршиликлар ҳисобни очишга эришди ва шу тариқа илк бўлим Насафнинг ғалабаси билан якунланди. Иккинчи бўлимда жамоалар гол уриш учун қулай вазиятларга эга бўлган бўлсада, ўйинда ҳисоб ўзгармади ва меҳмонда Насаф муҳим очкони қўлга киритди.\n“Маъшал”- “Насаф” – 0:1\nГол: Насруллаев 24\nТурнинг кейинги учрашувида «Андижон» ўз уйида «Суғдиёна»ни кутиб олди. Муросасиз кечган учрашувда ҳар иккала жамоа ҳам ўз дарвозаси дахлсизлигини сақлаб қолди ва дурранга имзо чекишди.\n“Андижон” – “Суғдиёна”- 0:0\nTeglar:superliga, Андижон, Машъал, Насаф, Суғдиёна\nАлишер Навоий номидаги киносаройда «Ҳужжатли кино кунлари» ўтказилди\nРасул Кушербаев Бобур Ганиев иши бўйича ИИВга 6 та асосли саволни берди


Ўзбекистон – Page 3 – Янгиликлар ўзбек тилида\n31.03.2020\tЖамият Comments Off on Намоз суралари – ўқиш тартиби\nНАМОЗ ЎҚИШ ТАРТИБИ Бир кунда беш вақт (бомдод, пешин, аср, шом ва хуфтон) намоз ўқиш ҳар бир мусулмонга фарздир. БОМДОД НАМОЗИ Бомдод намози икки ракат суннат, икки ракат фарз — жами тўрт ракатдан иборат. Бомдод намозининг икки ракат суннати қуйидагича ўқилади: 1. Аллоҳ ризолиги учун қибла томонга юзланиб, бугунги бом-дод …\n31.03.2020\tЖамият Comments Off on Грибок касаллиги – сабаби даволаш\nГрибок,яьни замбуруғ касаллигини келиб чиқишига организмнинг иммун танқислик ҳолати , шифокор тавсиясисиз кўп антибиотиклар қабул қилиш ва ҳоказолар сабаб бўлиши мумкин. Шунинг учун антибиотиклар сабабли юзага келган грибок касалликларини олдини олиш учун зарурат бўлган ҳолларда антибиотикларни қабул қилиш пайтида Нистатин ёки Леворин кабилардан ҳам қабул қилиш мақсадга мувофиқ . Иммунитети …\nТиббиёт ходимлари бўлмаса, ким зарбани ўзига қабул қилиб оларди? — вирусология институти бош шифокор ўринбосари\n31.03.2020\tЖамият Comments Off on Тиббиёт ходимлари бўлмаса, ким зарбани ўзига қабул қилиб оларди? — вирусология институти бош шифокор ўринбосари\nКоронавирус беморларининг асосий қисми даволанаётган Вирусология институти бош шифокори ўринбосари Махмаражаб Раҳмонов «Газета.uz\n30.03.2020\tЖамият Comments Off on COVID-19 ҳолатлари сони 145 тага етди\nЎзбекистонда яна бир коронавирус ҳолати қайд этилди. Ушбу инфекциядан вафот этган эркакнинг жияни вирус юқтиргани аниқланди.\nИсмлар маъноси- угил ва киз бола учун\n30.03.2020\tЖамият Comments Off on Исмлар маъноси- угил ва киз бола учун\nФАРЗАНДга исм куйиш ота-оналар учун енг маъсулиятли ишлардан бири десак муболага булмас. Ота-онанинг фарзанди олдидаги биринчи бурчи хам ахир шундан иборатку. Шундай екан янги тугилган мужазгина чакалокчамизга нима деб исм куйишда баъзан катталардан маслахат сурасак, баъзан якин танишларимизнинг, узимиз ёктирган инсонларнинг исмини еслаймиз. Баъзи ота-оналар фарзандларига исмни турли хил маросимлар, …\n28.03.2020\tЖамият Comments Off on Тошкент кўчаларини дезинфекциялашга махсус техникалар жалб қилинди\nТошкент кўчаларини дезинфекциялашга Миллий гвардия ва ИИВнинг махсус техникалари ҳам жалб қилинди.\n28.03.2020\tИқтисодиёт Comments Off on Қозоғистонда UzAuto Motors автомобилларини йиғиш бошланди\nЎзбекистон ва Қозоғистон ҳукумат раҳбарлари Қозоғистонда Chevrolet бренди остида UzAuto Motors автомобиллари ишлаб чиқарилишига старт берди.\nБуйрак-тош касаллиги, белгилари, даволаш\n28.03.2020\tЖамият Comments Off on Буйрак-тош касаллиги, белгилари, даволаш\nБуйрак-тош касаллиги организмнинг умумий касаллиги ҳисобланади. Организмда модда алмашинуви (оқсиллар, углеводлар, ёғлар, минераллар) бузилиши натижасида буйракда битта ёки бир нечта тошчалар ҳосил бўлиши мумкин. Булар организмнинг яшаши учун жуда муҳим бўлган буйрак ишини издан чиқариб, киши ҳаётини хавф остида қолдириши мумкин. Ўрта Осиё мамлакатларида бу касаллик, айниқса, болалар ўртасида жуда …\nСекс усуллари – энг яхши маслиҳатлар Жинсий алоқага\n28.03.2020\tЖамият Comments Off on Секс усуллари – энг яхши маслиҳатлар Жинсий алоқага\nБарча ҳолатлар учун 10 жинсий Маслаҳатлар узбек мардумга Биз жинсий алоқа ҳақида билишни истаган барча, биз сўраш узоқ қўрқмайман бор. Лекин яқин мавзуларда маълумот бундай катта миқдор деб йўқолган ва унда чигал – оддий, лекин, албатта, сизнинг жинсий, ажойиб қаттиқ қилишга ёрдам беради, энг зарур ажратиб кўрсатиш. Бир неча оддий …\nБалғам кӯчириш – халқ табобати\n28.03.2020\tЖамият Comments Off on Балғам кӯчириш – халқ табобати\nШу кунларда шамоллаш ва грипп билан оғриганлар кӯп. Тумов, айниқса, изтиробли йӯтал кӯпчиликни ташвишга қӯяди. Ахир кези келганида энг қиммат дори воситаси ҳам дардни енгиллаштира олмаслиги мумкин. Хӯш, бундай пайтда маъқул чора нима? Қуйида сизни балғам ажралишини енгиллаштирувчи усуллар билан таништирамиз. Мутахассис – Санобар ХОЛМИРЗАЭВА шифокор – терапевт. Ширинмия дамламаси: …\nМесси ёки Роналду? Юрген Клопп жавоб берди\nТаълим-тарбия соҳасида янги давр бошланмоқда — президент


Ҳозирги кунда Ислом динига нисбатан бутун дунёда қизиқиш ва интилиш кучайиб, унинг шуҳрати янада кенг ёйилаётганлиги ҳаммага маълум. Aммо буни кўра олмайдиганлар томонидан бунга қарши турли найранглар ўйлаб топилаётганлиги ҳеч кимга сир бўлмай қолди.\nСОХТА САЛАФИЙЛИК ҲАҚИДА\nСалафийлик бу- исломдаги ахком ва фатволарнинг хар бир замон тақозосига қараб эмас хижрий сананинг дастлабки уч асрига мувофиқ равишда хаётга тадбиқ этишни тарғиб қилувчи оқимдир. Бу оқим араб мусулмон мамлакатларида тарқалган бўлиб, бугунги кунда ўрта осиёга хам кириб келмоқда. Бу оқим тарафдорлари ислом динининг хар бир замон ва хар бир маконга мослаша олишини тан олмайдилар. Ўн тўрт асрдан бери ислом динининг етук алломалари фақиху, мужтахидлари қабул қилган фатволарга амал қилишига қарши чиқадилар.\nСохта салафийларнинг ажойиботларидан\nСохта салафийлар шайхлари ва уларнинг йўлларидан юрганларнинг энг катта ажойиботларидан, улар Ашъарий ва Мотуридий олимларнинг мерослари, китоблари ва илмларидан олишади-да ва уларнинг эътиқоди бузуқ деб туҳмат тошларини отишади.\nМужассималар ва Мотурудийлар\nМужассима: Аллоҳ қаерда? Мотуридий: Аллоҳ макондан муназзаҳдир (покдир). Мужассима: Жория ҳадисини билмайсанми? Жория Пайғамбаримиз соллаллоҳу алайҳи васалламнинг саволига «Фис-сама (осмонда)», деб жавоб берган. Мотуридий: «Фий» юкламаси - Аллоҳ осмоннинг ичида бўлишини англатади. Мужассима: Йўқ, «Фий» - «устида» дегани. Мотуридий: Хўп, қайси осмоннинг устида? (Сизнингча) Биринчими, иккинчими? Бу ҳадисда баён этилмаган. Мужассима: 7 осмоннинг устида. Мотуридий: 7 осмоннинг устида арш бор. Сиз эса Аллоҳ 7 осмоннинг устида деяпсизлар. Мужассима: Ҳа, 7 осмоннинг устида. Лекин Аллоҳ аршнинг устида. Мотуридий: Хўп, лекин ҳадисда фақатгина «Фис-сама» бўлиб келяпти. Бу таъвилларни қаердан оляпсизлар? Сизлар зоҳирига кўра иймон келтирардингиз-ку? Шундай таъвиллар қиляпсизки, зоҳирига қараб эмас, ўзингизнинг ваҳимали эътиқодингизга қараб таъвил қилмоқдасизлар. Таъвил қилиш ҳаром эди-ку? Мужассима:\nБуюк тобеинлардан Ҳасан ал-Басрий суҳбатларида тингловчилик қилиб юрган Восил ибн Ато номли шахс ажраб чиқди. У ўша даврда аҳли сунна ақидасидан ўзининг “ал-манзила байнал-манзилатайн” яъни, “оралиқ манзил” тушунчаси билан ажраб чиққан эди. Унинг иддаосича катта гуноҳ қилганлар иймонидан ажрайди бироқ, кофир ҳам бўлмайди.\nСохта салафийларга раддия!\nУлар жуда ҳам катта даъво қилишиб: Биз Қуръон ва Суннатни салафи солиҳлар фаҳми ила тушунамиз, дейишади.Аслида эса бу даъволари сафсата ва ёлғондир.Ҳозир исбот қилиб берамиз.\nСалафийлик аслида нима...?\nСўнги йилларда оммавий ахборот воситалари орқали ва кўплаб интернет сайтларида ҳамда баъзи аҳли илмлар орасида салафлар ва салафийлик ҳақида турли хил гап сўзлар тарқалмоқда. Аслида “Салаф” сўзи арабча сўз бўлиб луғатда “аввалгилар”, “аждодлар” ва “аввал яшаб ўтганлар” маъносини билдиради. Истилоҳда эса маълум бир даврга ва маълум бир инсонларга айтилади. Ҳадиси шарифда Росулуллоҳ соллаллоҳу алайҳи васаллам «Замонни яхшиси менинг замонимдир, сўнг уларга яқин бўлганларнинг замони, сўнг уларга яқин бўлганларнинг замонидир» - деб марҳамат қилганлар.\n“Ҳизбут таҳрир” – залолатга бошловчи фирқа\n“Ҳизбут-таҳрир” партияси Ислом душманлари томондан мусулмон жамиятларини парчалаш учун ташкил этилган диний-сиёсий оқимдир. Раҳнамолари, асосан, ғарб мамлакатларидан паноҳ топувчи бу тоифанинг муассиси Тақиюддин Набаҳоний (1909–1977) бўлиб, у 1948 йили гуруҳга асос солган.\nСохта салафийлик хатари\nҲозирги кунда кундалик ҳаётимиз ва ижтимоий тармоқларда ўзига жалб қилувчи мавзулардан бири “САЛАФИЙЛИК” мавзуси десак муболаға бўлмайди. Ҳар бир эътиқод қилувчи шахс Исломнинг илк давридаги салафлар ҳаётидаги иймон ва тақво зиёсини ўз ҳаётида кўринишни истайди. Ҳақиқатда Ислом умматининг илк уч асрида яшаб ўтган салафи солиҳларнинг ҳаёти қиёматга қадар келадиган аҳли иймон учун ибрат бўлди. Ушбу салафларимиз ҳаёти барчага намуна бўлиб, уммат ишининг ривожи, ҳамжиҳатлиги, бирдамлиги, дин нусрати йўлида хизмат қилган бўлса, афсуски ҳозирда бу даъвони қилувчилар яъни “салафийлар” нинг ҳатти ҳаракатлари умматнинг парокандалиги ва ихтилофларига сабаб бўлмоқда. Қуйида “салафийлик” даъвосини қилувчиларнинг низолашув сабабларини эътиқодий ва фиқҳий жиҳатларидан кўриб чиқамиз.\nАқидапараст оқимлардан бири Сохта салафийликдир. Сўнги йилларда “салаф солиҳларга эргашиш” шиорини ниқоб қилиб олган, мусулмон жамиятларини илк ислом даври ҳолатига қайтаришни тарғиб қилувчи мутаассиб сохта салафийлар пайдо бўлганини алоҳида қайд этиш лозим. Хўш бунинг хавфи қай даражада? Уларнинг даъволари ва кўринишлари нималардан иборат?


Буюк файласуфлар туркумидан: Эпикур | www.ziyouz.uz\nБош саҳифа Илм ва фанФалсафаБуюк файласуфлар туркумидан: Эпикур\nКишини ҳеч қандай изтиробдан халос қилмайдиган файласуфнинг сўзлари қуруқдир. Вужуддан касалликни қуволмаган медитсинадан ҳеч қандай наф йўқ бўлганидек, қалбдан хасталикни қуволмаган фалсафадан ҳам ҳеч қандай фойда йўқ.\nЭпикурнинг нигоҳи бепоён Коинотга тикилган бўлса-да, унинг ақлу идроки мавжудлик сирларини, борлиқнинг шаклланиш ва ривожланиш қонуниятларини, инсон тафаккурининг қудратини билишга қаратилган эди.\nШу боис, у ҳар қандай ғайриҳаётий фикрларни, ғояларни рад этади. Унинг фикрига кўра, ҳеч нима йўқдан бор бўлмайди. Мабодо табоҳликка учраган, емирилган нарсалар мутлақ йўқ бўлганида улар бошқа нарсаларга айланмаган, ном-нишонсиз, беиз кетарди. Борлиқдаги мавжуд нарсалар шаклини ўзгартириб бошқа нарсаларга айланади, холос.\nДонишвар Коинот, дунё, барча нарсаларнинг илк асоси, бошланғич нуқтаси атомдир деб билади. Демак, у Демокрит тарафдори, атомистик қарашларининг давомчисидир. Бироқ атомнинг ҳаракатлари, бўлиниши, кўринишлари ҳақидаги фикрларида у Демокритдан кескин фарқ қилади. Масалан, Демокрит назарида атомлар турли кўриниш, беадад, чексиз бўлиниш хусусиятига эга. Эпикурнинг фикрига кўра, атомлар сон-саноқсиз кўпдир. Улар бўлинишида чекланган ва мутлақ ҳеч нима даражасига етадиган тарзда парчаланмайди, охир натижада шундай бир қисм, парча қоладики, у охирги, бошқа бўлинмас бўлакдир. Акс ҳолда емириладиган, шаклини йўқотадиган барча нарсалар мутлақ беиз кетган, йўққа айланган, шу тариқа борлиқдан асар ҳам қолмасди. Демокрит атомларни ниҳоятда зич жойлашган, улар ўртасида бўшлиқ йўқ, Эпикур эса бўшлиқ атомлар ҳаракатланишининг шартидир деб ҳисоблайди. “Бўшлиқ бўлмаганида нарсалар ҳаракат қилолмасди. Коинот табиатан нарсалар ва бўшлиқдан иборат”. Аммо Эпикурнинг бу бўшлиғи, А.В.Лосев ибораси билан айтганда, “тантанавор, сокин ва чуқур бўшлиқ эди”, чунки маълум бир бўшлиқдагина нарсалар, атомлар ҳаракат қилиши, ўзгариши, ривожланиши мумкин.\nДемокрит атомлари тепадан пастга тўғри чизиқли ҳаракат қилади. Эпикур тафсилида эса улар ўз оғирлигига мувофиқ тепадан пастга тўғри чизиқли, ушбу тўғри чизиқдан чеккага чиққан тарзда ва ён томонларга ҳаракат қилади. Атомлар ўз ҳолича тўқнашиб, бирлашади ва нарсалар ҳосил қилади. Коинот, борлиқ ҳам шу тарзда пайдо бўлган. Демак, нарсалар, махдудот мустақил ҳаракат қиладиган атомлардан, уларнинг ўзгаришларидан иборат. Улар Коинотда мутлақ йўқ бўлиб кетмайди, емирилган нарсалардаги атомлар бошқа кўринишга ўтади, холос. “Ҳеч нарса йўқдан пайдо бўлмайди; агар бор нарса мавжудликда йўқ бўлса, емирилган нарсалар аллақачон йўқ бўларди”. Бутун Коинотда ушбу материянинг сақланиш қонуни амал қилади. Коинот ўзи ўзи учун мавжуд, унда юз берадиган шаклланиш, емирилиш, ўзгаришлар унинг қисмларига тааллуқли, унинг ичидаги мавжуд нарсалар, атомлар орасида рўй беради. Коинотнинг ўзи эса ўзгармас, у қандай бўлса, шундайлигича мавжуддир. Кўриниб турибдики, донишвар фикрига кўра, Коинот, Борлиқ муаббаддир, уларнинг асосини ўз тузилиши ва кўринишига эга майда заррачалар — атомлар ташкил этади. Бироқ атомлар қандайдир илоҳий куч турткисига ёки кароматига мувофиқ эмас, балки шаклланиш ва емирилишдан иборат ички диалектик қонунларига монанд ҳаракат қилади. Ушбу ҳаракатлар нарсаларнинг шаклланиш ва емирилиш, воқеаларнинг рўй бериш жараёнларини гоҳо тасодифга айлантиради. Шу нуқтаи назардан Эпикурни синергетиканинг асосчиси дейиш мумкин.\nКоинот, борлиқ, Эпикур тафсирида, сон-саноқсиз оламлардан иборат. Ушбу оламлар, сайёраларда ҳам Ердаги каби жонзотлар, одамлар яшаши мумкин. Шунинг учун улар, яъни “оламлар ўртасида кескин фарқлар мутлақо йўқ… одамлар саноқсиз тарзда айнан такрорланадилар. Барча оламларда биздагидек жонли мавжудотлар, ўсимликлар ва бошқа нарсалар бор”. Эпикур ва эпикурчилар Коинотнинг беададлигини тан олар экан, ундаги саноқсиз оламларда Ердагидек ҳаёт мавжуд, уларда ҳам одамлар биздек эрк, адолат, ҳақиқат ҳақида фикр юритади деган гипотезаларни илгари суради. Чамаси фантаст ёзувчилар ўзга сайёраликлар ҳақидаги ғояни эпикурчилардан олганга ўхшайди. Қандай бўлмасин, Эпикур ва эпикурчилар Коинотда онгли мавжудотлар сонсиз-саноқсиз деган назарни илгари суради.\nБиз яшаётган дунё, тсивилизатсия атомларнинг турли ҳаракатлари натижасидир. Лукретсийнинг Эпикур тилидан хабар беришига кўра, ибтидода атомлар худди дўл каби тепадан пастга қуйилган, кейин улар бўшлиқда бир-бирлари билан тўқнашиб, бир-бирларига бирлашиб осмон, ер, денгиз, ой ва қуёшни пайдо қилган. Ушбу беш элементнинг уйғунлиги ва қулай табиий шароит ерда ҳаётни юзага келтирган. Одамлар илк тирик мавжудот сифатида ердан яралган. Улар аввал ёввойи тўда сифатида яшаган, на гапиришни, на уй-жой қуришни, на санъат ва техникани билган. Уларда оила ҳам бўлмаган, улар тасодифий, пала-партиш алоқалар билан ўзининг табиий эҳтиёжларини қондирган. Улар ов, балиқчилик билан шуғулланиб, ғорларда яшаган.\nКейинчалик улар чақмоқдан олов қилишни, лойдан кулбалар ясашни, теридан кийим тикишни, ҳайвонларни қўлга ўргатиб улардан фойдаланишни ўрганган. Деҳқончилик, ҳунармандчилик, савдо-сотиқнинг шаклланиш ва ривожланиши туфайли шаҳарлар, ҳуқуқ ва суд идоралари, кишиларнинг ўзаро келишиши, ҳозирги тил билан айтганда, ижтимоий шартнома асосида эса давлат пайдо бўлган. Санъат — ашула, рақс, мусиқа ва поэзия билан шуғулланиш инсон ҳаётининг таркибий қисмига айланган. Шу тариқа тсивилизатсия юзага келган. Сивилизатсия билан бирга кишиларда бойлик орттиришга интилиш авж олади, урушлар, дин кишилар ўртасидаги иттифоққа раҳна солади. Тарихий шарт-шароитлар кишиларни турли нарсаларни ихтиро этишга ундайди, “бир соҳада улар катта ютуқларга эришди, бошқа соҳаларда бу ютуқлар ҳали кам эди”. Демак, оламнинг пайдо бўлиши кўринмас, ўлмас ва бўлинмас сон-саноқсиз атомлар ҳаракатларининг комбинатсиялари, тсивилизатсия эса инсон ижтиҳодларининг натижасидир. Одам ўз ақлу идроки билан оламнинг шаклланишини, ўзгаришини англаши, тарихий ривожланиш жараёнларини бошқариши мумкин.\nДемак, Эпикур таълимотига кўра, Коинот, олам ғайритабиий, илоҳий кучлар маҳсули эмас, борлиқ муаббаддир. Бироқ Донишвар ташқи куч — худонинг борлигини инкор этмайди, балки, аксинча, у худолар бор, бироқ худолар инсон ҳаётидан ташқарида мавжуд ўта нозик атомлардан яралган, деб билади…\nЭпикур худоларнинг борлиги, масалан, уларнинг тушга киришидадир деб ҳисоблайди. Бироқ худо, унинг тасвирида олий бахт ва олий фароғатда яшайди, ўзи-ўзи учун мавжуд. Шу боис, худо кишиларнинг ҳаётига аралашмайди, улардан хурсанд ҳам, хафа ҳам бўлмайди. У барча нарсалар, мавжудотлар каби атомлардан ташкил топган, бироқ ушбу атомлар ерда йўқ ўта нозик оловдир. У муаббад ва бепоён кенгликда ўзи-ўзи билан банд ҳолда кезиб юради, тирик жонзотлар, одамлар каби ейди, ичади, ўзининг вужуди ва соғлиги ҳақида қайғуради.\nКўриниб турибдики, Эпикур ва унинг издошлари худоларнинг борлигини инкор этмайди, аммо уларнинг хатти-ҳаракатлари инсон ҳаётидан холи, соф роҳат-фароғатдан иборатдир. Ҳатто улар инсон тилида гаплашса-да, ерликлар ҳаётига аралашмайди, самовий ҳаракатларга мутлақо бефарқдир. Демак, худолар билан инсон ўртасида ҳеч қандай боғлиқлик, алоқалар йўқ. Худолар кишиларнинг илтижоларига қулоқ ҳам тутмайди, уларни эшитмайди ҳам. “Агар худолар илтижоларни эшитса, — деб ёзади донишвар, — кишилар бир-бирига ёвузлик тилаганидан аллақачон қирилиб кетардилар”.\nБир томондан худонинг борлиги тан олиниши, иккинчи томондан уларнинг кишилар ҳаётига аралашмаслиги Эпикур фалсафасидаги деизм, зиддиятли томондир. Аммо ушбу зиддиятни А.В.Лосев, Эпикур қарашларининг “энг ҳақиқий мантиқий давомидир”, деб ёзади. Чунки Эпикурнинг худо борлигини қайд этишида беғараз “эстетик мулоқот”га эҳтиёж мавжуд. “Донишманд худолар олдида тиз чўкиш зарур” деганида Эпикур илоҳий кучларга мутеларча сиғинишни эмас, балки гўзал, соф, олий мавжудот билан, барча греклар каби, эстетик мулоқотда бўлиш истагидан келиб чиққан. “Донишманд поэмалар тўқимайди, у (ўз ҳаёти билан) поэмалар ижод қилади”, яъни донишманд ҳаётининг ўзи гўзал ва бетакрор асардир. Донишварнинг, худолар ҳақидаги қарашлари аслида ушбу эстетик эҳтиёж натижасидир. Худолар мавжудлигини эстетик эҳтиёж ҳисоблаш Эпикур ва унинг издошларини худони билиш мумкин деган хулосага олиб келади. Диоген Лауэртсийнинг хабар беришича Эпикур худоларни икки гуруҳга ажратиб, уларни “ақл билан билиш мумкин” деб ҳисоблаган. Тўғри, Эпикур ва эпикурчиларнинг, илоҳият ҳақидаги қарашлари турли саволлар уйғотади. Агар атомлар шаклланиш ва емирилиш хусусиятига эга бўлса, худоларнинг атомлардан иборатлиги уларнинг муаббадлиги ҳақидаги фикрини йўққа чиқармайдими? Мабодо худолар нозик, кўзга кўринмас атомлардан иборат бўлса, уларни ақл билан билиш қандай амалга оширилади? Худолар одамсифатлигининг тасдиғи нимада? Кишилар ҳаётидан ташқарида яшайдиган худолар фақат “эстетик мулоқот”, эстетик эҳтиёж манбаими?… Бизнинг ишончимиз комил, Эпикур ва эпикурчилар ушбу азалий саволларга қониқарли жавоб беришлари даргумон. Ҳатто уларнинг “Худоларнинг номлари саноқли, аммо уларнинг ўзи саноқсиздир” дегани, қурбонликлар келтириб диний байрамларда қатнашганлари ҳам юқоридаги саволларга жавоб бўлолмайди.\nЭпикур ва эпикурчилар қадимги Гретсия худоларини шарафлаган, лекин файласуфларнинг бу эҳтироми инсоний ақл-идрок доирасида эди. Шунинг учун Андре Боннар уларнинг илоҳиётга муносабатларини ифодалаб ёзади: “Гап шундаки, биз худоларга сиғинишга эмас, балки инсоннинг ўзига ишонч билан қарашга даъват этишимиз даркор. Асосийси — худолардан қўрқмаслигимиз керак, чунки қўрқув бизни ожиз қилиб қўяди, ақлдан оздиради. Бизларга, кишиларга, инсон ақлу заковатига ишониш, тўғри, камтарона, аммо ишончлидир. Худолардан қўрқишдан халос бўлсак, коинот сирли ва ваҳимали кўринмайди”. Бироқ, Эпикур ва эпикурчилар атеизми мутлақ даҳрийлик, Плутарх айтганидек, “бутунлай худосизлик”, ўта шаккоклик эмас, унинг негизида халқ худоларига ва улар билан боғлиқ урф-одатларга ишонч, энг муҳими эса инсоннинг ақлу заковатига, билимига чуқур эътиқод мавжуд. Алҳақки, онгни чалғитувчи ғайриҳаётий ва ғайриинсоний таълимотлардан оддий, содда бўлса-да, аммо инсон ақлини ва имконини кенгайтирувчи бир фикр афзалдир.\nЭпикур ва унинг шогирдлари ҳаётдан, мавжудликдан, мавжудотдан лаззат, завқ олиб яшашни таълимот даражасига кўтарди. Қизиқарли ҳол шундаки, “э, ич, мазза қил” шиорини ўз таълимотининг асосига айлантирган жайнизм ҳам Ҳиндистонда айнан ўша даврда пайдо бўлган. Эпикур таъкидига кўра, “вужуднинг лаззатланиши барча ҳаракатларнинг охир-натижасидир”. Инсон қўрқув, ғам, изтироблардан халос бўлиши, яъни бахтиёр яшаши зарур. Бахтиёрлик эса энг аввало лаззат, завқдадир. Бироқ лаззат, “суюқоёқлар истайдиган фаҳшда, баъзилар ўйлайдигандек ҳирсда эмас, у вужуднинг изтироблардан ва руҳнинг ваҳималардан холи бўлишидадир”. Донишвар лаззатланиш деганида шаҳватга, ҳирсга, нарсага берилиб инсонни маънавий, руҳий,охир-натижада эса жисмоний таназзулга олиб келувчи иллатларни, ахлоқсизликларни назарда тутмайди. Алҳақки, вужуд тотган лаззат орқали киши ўзини бахтиёр сезади; очнинг қорни тўйса кўнгли шод бўлади, кишандан озод қилинган қул ҳурликдан завқ олади, бетобликдан қутулган тана яйрайди, совуқ қотган киши пана топиб исинса, ором топади ва бошқалар. Ахир ушбу табиий эҳтиёжлардан завқ олмай, лаззатланмай бўладими? Кейинчалик Эпикур руҳий, маънавий лаззатланиш, “руҳнинг эҳтиросларсиз, ваҳималарсиз ва бидъатларсиз осуда ва равонликда бўлиши охир мақсадимиздир” деган хулосага келади. Демак, вужуд лаззати руҳ лаззатининг ибтидоси, бир кўринишидир, ҳамма нарса руҳнинг ҳурлиги ва ҳурликдан роҳатланиши билан ўлчанади. Бу аслида умр бўйи донишвар эъзозлаб келган шахс ҳурлиги, эрки ҳақидаги таълимотининг мантиқий давомидир.\nФайласуф, табиат инсон учун энг зарур нарсаларни яратиб қўйган, улардан ортиғини истовчи киши “бемаъни фикрларга эргашиб ўз ҳаётини расво қилади”, деб ёзади. Кишидаги бор истаклар, унинг бемаъни фикрлари номақбул кайфиятидан келиб чиқади. Шунинг учун ақл-идрок киши ҳаётини булғовчи ушбу бад сифатларни жиловлашга қаратилмоғи зарур. Мол-мулк йиғиш, шуҳрат топиш, зўравонлик қилиш майлларидан воз кечган кишигина руҳий ҳурлик, ҳақиқий эрк нима эканлигини туяди. Ўз эҳтирос ва истакларини бошқарган аълам. Руҳи эркин, ҳур бошқаларга муте ёки нарсаларга мутедир. Ҳурликни бошқалар ҳам бермайди, нарсалар ҳам бермайди; эрк у энг заруридан лаззат олиб яшай олишдадир. Умуман, “Киши оқилона, қаноатли, мағрур ва адолатли яшаганида хушбахтдир”.\nТўғри, рақиблари Эпикур ва эпикурчиларни лаззатланишни ҳаёт тарзига айлантиришда, улуғлашда айблашади. Улар донишварнинг: “Ҳар қандай фароғатнинг боши ва охири — очликни қондиришдадир; ҳатто аъламлик ва бошқа бойликлар ҳам унга тааллуқлидир” деган фикрини далил сифатида келтиришади, бироқ улар донишварнинг камсуқумлик, ахлоқ,адолат билан боғлиқ қарашларини эътиборга олишмайди. Шу боис, “эпикуризм” атамасини салбий маънода ишлатишади. Дарвоқе, манбалар кўрсатадики, Эпикурнинг асосий овқати сув ва нон бўлган, ошқозони хасталигидан вино истеъмол қилмаган, жинсий алоқадан ўзини тийган. Ғарибона кулбасининг эшиги кечаю кундуз очиқ турган, чунки унда ўғирлашга лойиқ нарса бўлмаган, унинг ва шогирдларининг энг асосий бойлиги руҳий-маънавий ҳурлик эди. Ким ҳур яшади,унинг ҳаёти шарафга, тақлидга лойиқ; ким ҳур эмас, у бошқаларга ҳам ҳурликни раво кўрмайди…\n← Аввалги Аввалги Ген — инсоният ҳақидаги кутубхона\nКейинги → Кейинги: Буюк файласуфлар туркумидан: Лао-цзи ёхуд Дао фалсафаси